MT Il-Ġurnal Uffiċjali tal-Unjoni Ewropea L 171/134

REGOLAMENT TA' IMPLIMENTAZZJONI TAL-KUMMISSJONI (UE) 2017/1187

tat-3 ta' Lulju 2017

li jimponi dazju kumpensatorju definittiv fuq l-importazzjonijiet ta' ċerta karta fina miksija li toriġina mir-Repubblika tal-Poplu taċ-Ċina wara rieżami tal-iskadenza skont l-Artikolu 18 tar-Regolament (UE) 2016/1037 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (“ir-Regolament bażiku”) (1), u b'mod partikolari l-Artikolu 18 tiegħu,

Billi:

1. PROĊEDURA

1.1. Miżuri fis-seħħ

(1) Wara investigazzjoni antisussidji (“l-investigazzjoni oriġinali”), skont ir-Regolament ta' Implimentazzjoni (UE) Nru 452/2011 (2), il-Kunsill impona dazju kumpensatorju definittiv fuq l-importazzjonijiet ta' ċerta karta fina miksija li toriġina mir-Repubblika tal-Poplu taċ-Ċina (“ir-RPĊ” jew il-“pajjiż ikkonċernat”).

(2) Wara investigazzjoni antidumping, skont ir-Regolament ta' Implimentazzjoni (UE) Nru 451/2011 (3), il-Kunsill impona wkoll dazju antidumping definittiv fuq l-importazzjonijiet ta' ċerta karta fina miksija li toriġina mir-RPĊ.

(3) Il-miżuri kumpensatorji ħadu l-forma ta' rata ta' dazju ad valorem li tvarja minn 4 % sa 12 % għal importazzjonijiet minn esportaturi speċifikati b'mod individwali, b'rata ta' dazju residwa ta' 12 %.

(4) Fit-8 ta' Awwissu 2011, il-produtturi Ċiniżi Gold East Paper Co. Ltd u Gold Huasheng Paper Co. Ltd (“l-APP Group”), ippreżentaw applikazzjonijiet għat-tħassir kemm tar-Regolament ta' Implimentazzjoni (UE) Nru 451/2011 kif ukoll tar-Regolament ta' Implimentazzjoni (UE) Nru 452/2011 sa fejn dawn jikkonċernaw lill-applikanti (4). Fil-11 ta' Settembru 2014, it-Tielet Awla tal-Qorti Ġenerali ċaħdet iż-żewġ kawżi.

1.2. Talba għal rieżami tal-iskadenza

(5) Wara l-pubblikazzjoni ta' avviż dwar l-iskadenza imminenti (5) tal-miżuri kumpensatorji fis-seħħ fuq l-importazzjonijiet ta' ċerta karta fina miksija li toriġina mir-RPĊ, il-Kummissjoni rċiviet talba għall-bidu ta' rieżami tal-iskadenza skont l-Artikolu 18 tar-Regolament bażiku.

(6) It-talba saret minn ħames produtturi tal-Unjoni (Arctic Paper Grycksbo AB, Burgo Group SpA, Fedrigoni SpA, Lecta Group u Sappi Europe SA), imsejħa flimkien bħala “l-applikant”, li jirrappreżentaw aktar minn 25 % tal-produzzjoni totali tal-Unjoni tal-karta fina miksija.

(7) It-talba kienet imsejsa fuq ir-raġuni li l-iskadenza tal-miżuri aktarx twassal għall-kontinwazzjoni ta' sussidjar u għal rikorrenza tad-dannu għall-industrija tal-Unjoni.

1.3. Bidu ta' rieżami tal-iskadenza

(8) Wara li stabbilixxiet li kien hemm biżżejjed evidenza għall-bidu ta' rieżami tal-iskadenza, fit-13 ta' Mejju 2016 il-Kummissjoni ħabbret, permezz ta' notifika ppubblikata f'Il-Ġurnal Uffiċjali tal-Unjoni Ewropea (6) (“in-Notifika ta' Bidu”) il-bidu ta' rieżami tal-iskadenza skont l-Artikolu 18 tar-Regolament bażiku.

Investigazzjoni parallela

(9) Permezz ta' notifika ppubblikata f'Il-Ġurnal Uffiċjali tal-Unjoni Ewropea fit-13 ta' Mejju 2016 (7), il-Kummissjoni ħabbret ukoll il-bidu ta' rieżami tal-iskadenza skont l-Artikolu 11(2) tar-Regolament tal-Kunsill (KE) Nru 1225/2009 (8) tal-miżuri tal-antidumping definittivi fis-seħħ fir-rigward tal-importazzjonijiet fl-Unjoni ta' ċerta karta fina miksija li toriġina mir-Repubblika tal-Poplu taċ-Ċina.

(10) Qabel il-bidu tar-rieżami tal-iskadenza, u skont l-Artikoli 10(7) u 33(a) tar-Regolament bażiku, il-Kummissjoni għarrfet lill-Gvern taċ-Ċina (“GTĊ”) li hija kienet irċeviet talba ddokumentata kif xieraq għal rieżami u stiednet lill-GTĊ għal konsultazzjonijiet bil-għan li tiġi ċċarata s-sitwazzjoni fir-rigward tal-kontenut tat-talba ta' rieżami u tintlaħaq soluzzjoni maqbula b'mod reċiproku. Il-GTĊ aċċetta l-istedina għall-konsultazzjonijiet u mbagħad il-konsultazzjonijiet saru fil-11 ta' Mejju 2016. Matul il-konsultazzjonijiet, ittieħdet nota kif mistħoqq tal-kummenti ppreżentati mill-awtoritajiet tar-RPĊ. Madankollu, ma setgħet tinstab ebda soluzzjoni miftehma b'mod reċiproku.

1.4. Investigazzjoni

Il-perjodu tal-investigazzjoni tar-rieżami u l-perjodu kkunsidrat

(11) L-investigazzjoni tal-probabbiltà ta' kontinwazzjoni jew ta' rikorrenza tas-sussidjar kopriet il-perjodu mill-1 ta' Jannar 2015 sal-31 ta' Diċembru 2015 (“il-perjodu tal-investigazzjoni ta' rieżami” jew “PIR”). L-eżami tax-xejriet rilevanti għall-valutazzjoni tal-probabbiltà ta' kontinwazzjoni jew ta' rikorrenza tad-dannu kopra l-perjodu mill-1 ta' Jannar 2012 sat-tmiem tal-perjodu tal-investigazzjoni ta' rieżami (il-“perjodu kkunsidrat”).

Il-partijiet ikkonċernati

(12) Fin-Notifika ta' Bidu, il-Kummissjoni stiednet lill-partijiet interessati jikkuntattjawha biex jipparteċipaw fl-investigazzjoni. Minbarra dan, il-Kummissjoni speċifikament infurmat lill-applikant, lil produtturi magħrufa oħra tal-Unjoni, lil produtturi esportaturi, lil importaturi u lil utenti fl-Unjoni li kien magħrufin li kienu kkonċernati kif ukoll lill-awtoritajiet Ċiniżi dwar il-bidu tar-rieżami tal-iskadenza u stednithom jipparteċipaw.

(13) Il-partijiet interessati ngħataw l-opportunità li jaqsmu l-fehmiet tagħhom bil-miktub u li jitolbu seduta ta' smigħ fit-termini perentorji stabbiliti fin-Notifika ta' Bidu. Il-partijiet interessati kollha, li talbu dan, ingħataw instemgħu mill-Kummissjoni.

It-teħid tal-kampjun

(a) It-teħid tal-kampjun tal-produtturi esportaturi fir-RPĊ

(14) Fin-Notifika ta' Bidu, il-Kummissjoni indikat li hi tista' tieħu kampjuni minn partijiet interessati, f'konformità mal-Artikolu 27 tar-Regolament bażiku.

(15) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lil kull wieħed mis-36 produttur esportatur magħruf fir-RPĊ biex jipprovdi l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina għall-Unjoni Ewropea biex tidentifika u/jew tikkuntattja lil produtturi esportaturi oħra, jekk hemm, li jistgħu jkunu interessati li jipparteċipaw fl-investigazzjoni.

(16) Kien biss grupp wieħed ta' produtturi esportaturi fir-RPĊ li pprovda l-informazzjoni mitluba fl-Anness I għan-Notifika ta' Bidu għat-teħid tal-kampjun (9). F'seduta fit-8 ta' Ġunju 2016, l-istess grupp ta' produtturi esportaturi informa lill-Kummissjoni li ma kellux l-intenzjoni li jipprovdi tweġiba għall-kwestjonarju. Dan kien spjegat mill-fatt li ma seħħ ebda bejgħ minn esportazzjonijiet lejn is-suq tal-Unjoni matul il-perjodu ta' investigazzjoni ta' rieżami u li l-istruttura tal-grupp kienet kumplessa.

(17) Il-produtturi esportaturi kollha magħrufin li huma kkonċernati, u l-awtoritajiet tar-RPĊ ġew infurmati dwar il-konsegwenzi ta' nuqqas ta' kooperazzjoni u li skont l-Artikolu 28 tar-Regolament bażiku, il-Kummissjoni tista' tibbaża s-sejbiet tagħha fuq l-aħjar fatti disponibbli.

(b) Teħid tal-kampjun tal-produtturi tal-Unjoni

(18) Fin-Notifika ta' Bidu, il-Kummissjoni ħabbret li hija kienet għażlet b'mod proviżorju kampjun tal-produtturi tal-Unjoni. B'konformità mal-Artikolu 27(1) tar-Regolament bażiku, il-Kummissjoni għażlet kampjun fuq il-bażi tal-akbar volum rappreżentattiv tal-bejgħ u tal-produzzjoni, filwaqt li qieset ukoll il-firxa ġeografika. Dan il-kampjun preliminari kien jikkonsisti fi tliet gruppi ta' produtturi tal-Unjoni. Il-Kummissjoni stiednet lill-partijiet interessati jikkummentaw dwar il-kampjun proviżorju. Wieħed mill-produtturi tal-Unjoni kkampjunat proviżorjament informa lill-Kummissjoni li ma kienx se jkun f'pożizzjoni li jwieġeb il-kwestjonarju. Il-Kummissjoni rċeviet ukoll kjarifika li żewġ partijiet ikkampjunati oħra kienu gruppi li jikkonsistu f'diversi produtturi. Għaldaqstant, il-Kummissjoni rrevediet il-kampjun billi biddlet il-produttur li ma kkooperax mal-ikbar produttur li jmiss f'termini tal-volum tal-bejgħ u tal-produzzjoni, kif ukoll billi għażlet l-ikbar produtturi fiż-żewġ gruppi l-oħrajn tal-produtturi kkampjunati proviżorjament. Wara li ma rċeviet l-ebda kumment dwar il-kampjun rivedut sal-iskadenza, il-Kummissjoni kkonfermat il-kampjun kif inhu rivedut. Il-kampjun finali kien jammonta għal iżjed minn 30 % tal-produzzjoni totali tal-Unjoni matul il-perjodu ta' investigazzjoni ta' rieżami u għalhekk tqies li kien rappreżentattiv tal-industrija tal-Unjoni.

(c) It-teħid ta' kampjun ta' importaturi mhux relatati

(19) Biex tiddeċiedi jekk it-teħid ta' kampjun kienx meħtieġ u, jekk iva, biex tagħżel kampjun, il-Kummissjoni staqsiet lill-importaturi mhux relatati kollha biex jipprovdu l-informazzjoni speċifikata fin-Notifika ta' Bidu.

(20) Il-Kummissjoni kkuntattjat lil ħames importaturi potenzjali, iżda l-ebda wieħed ma wieġeb għall-formola tat-teħid ta' kampjun.

Il-kwestjonarji

(a) Kwestjonarju — Il-Gvern taċ-Ċina

(21) Fit-13 ta' Mejju 2016, il-Kummissjoni bagħtet kwestjonarju lill-Gvern taċ-Ċina (“il-GTĊ”) li kien jinkludi kwestjonarji speċifiċi għaċ-China Development Bank, għall-Export Import Bank of China (“EXIM”), għall-Agricultural Bank of China u għaċ-China Export & Credit Insurance Corporation (“Sinosure”) ibbażat fuq li dawn kienu pprovdew self u servizzi finanzjarji lill-industrija tal-karta fina miksija skont l-informazzjoni fit-talba u/jew fl-investigazzjoni oriġinali. Barra minn hekk, il-GTĊ intalab jgħaddi l-kwestjonarju għall-banek lil kwalunkwe istituzzjoni finanzjarja oħra li hija magħrufa mill-GTĊ li pprovdiet self lill-industrija kkonċernata.

(22) Fl-24 ta' Ġunju 2016, il-Kummissjoni rċeviet it-tweġiba għall-kwestjonarju mingħand il-GTĊ. Il-Kummissjoni ma rċeviet l-ebda tweġiba minn kwalunkwe waħda mill-istituzzjonijiet finanzjarji elenkati hawn fuq.

(23) Fit-2 ta' Settembru 2016 il-Kummissjoni bagħtet ittra ta' nuqqasijiet lill-GTĊ. Il-GTĊ talab estensjoni tal-iskadenza biex iwieġeb għal din l-ittra ta' nuqqasijiet. Fit-23 ta' Settembru 2016 il-GTĊ informa l-Kummissjoni li kien iddeċieda li ma jissottomettix it-tweġiba tiegħu għall-ittra ta' nuqqasijiet u kkonferma li mhux se jibqa' jikkoopera fl-investigazzjoni.

(24) Permezz ta' Note Verbale tas-7 ta' Ottubru 2016, il-Kummissjoni infurmat lill-awtoritajiet tar-RPĊ li wara n-nuqqas ta' kooperazzjoni tal-GTĊ, b'konformità mal-Artikolu 28 tar-Regolament bażiku, il-Kummissjoni kellha l-intenzjoni li tibbaża s-sejbiet tagħha fuq l-aħjar fatti disponibbli. Innotat ukoll li sejba bbażata fuq il-fatti disponibbli tista' tkun inqas favorevoli milli kieku l-GTĊ ikkoopera.

(b) Kwestjonarju — Produtturi esportaturi

(25) Ma ntbagħat l-ebda kwestjonarju lill-produtturi esportaturi li ma kinux wieġbu għat-talba tal-Kummissjoni fin-Notifika ta' Bidu. Il-Kummissjoni lanqas ma bagħtet kwestjonarju lill-produttur esportatur Ċiniż imsemmi fil-premessa (16) above, għaliex dan kien indika li ma kienx se jwieġeb.

(c) Kwestjonarju — Produtturi tal-Unjoni

(26) Il-Kummissjoni bagħtet kwestjonarji lit-tliet produtturi tal-Unjoni kkampjunati u rċeviet tweġibiet għall-kwestjonarji mit-tlieta li huma.

Żjarat ta' verifika

(27) Il-Kummissjoni fittxet u vverifikat l-informazzjoni kollha meqjusa meħtieġa fil-kuntest ta' rieżami ta' skadenza għad-determinazzjoni tal-għoti ta' sussidji, id-dannu, u l-interess tal-Unjoni. Iż-żjarat ta' verifika skont l-Artikolu 26 tar-Regolament bażiku saru fil-bini tal-kumpaniji tal-Unjoni li ġejjin: — Burgo Group S.p.A., Altavilla Vicentina, l-Italja — Condat (Lecta Group), Barcelona, Spanja — Sappi Europe SA, Brussell, il-Belġju għal Sappi Austria Produktions GmbH&Co KG, Gratkorn, l-Awstrija

2. IL-PRODOTT IKKONĊERNAT U PRODOTT SIMILI

2.1. Il-prodott ikkonċernat

(28) Il-prodott ikkonċernat huwa ċerta karta fina miksija (“CFP”) li hi karta jew kartun miksija fuq naħa waħda jew iż-żewġ naħat (minbarra karta tat-tip kraft jew kartun tat-tip kraft), f'folji jew f'rombli, u b'piż ta' 70 g/m2 jew aktar iżda li ma jaqbiżx l-400 g/m2 u b'luminożità ta' aktar minn 84 (imkejla skont l-ISO 2470-1), u li joriġinaw mir-RPĊ (“il-prodott li qed jiġi rieżaminat”), li bħalissa jaqgħu taħt il-kodiċijiet NM ex 4810 13 00, ex 4810 14 00, ex 4810 19 00, ex 4810 22 00, ex 4810 30, ex 4810 29 80, ex 4810 99 10 u ex 4810 99 80 (kodiċijiet TARIC 4810130020, 4810140020, 4810190020, 4810220020, 4810293020, 4810298020, 4810991020 u 4810998020).

(29) Il-prodott ikkonċernat ma jinkludix: — Rombli adattati għall-użu f'magni tal-istampar web-fed. Ir-rombli adattati għall-istampar web-fed huma ddefiniti bħala dawk ir-rombli li, jekk ittestjati skont it-test standard tal-ISO, ISO 3783:2006 li jikkonċerna d-determinazzjoni tar-reżistenza għat-tiċrit — il-metodu tal-veloċità aċċellerata li juża t-tester IGT (mudell elettriku), jagħtu riżultat ta' inqas minn 30 N/m meta l-karta titkejjel b'mod trażversali (cross-direction, CD) u riżultat ta' inqas minn 50 N/m meta titkejjel fid-direzzjoni tal-magna (machine direction, MD). — Karta u kartun b'ħafna saffi.

2.2. Prodott simili

(30) L-investigazzjoni wriet li l-prodotti li ġejjin għandhom l-istess karatteristiċi fiżiċi u tekniċi bażiċi kif ukoll l-istess użi bażiċi: — il-prodott ikkonċernat — il-prodott li ġie prodott u li nbiegħ mill-produttur esportatur fis-suq domestiku tar-RPĊ — il-prodott li ġie prodott u nbiegħ fl-Unjoni mill-industrija tal-Unjoni

(31) Il-Kummissjoni kkonkludiet li dawn il-prodotti huma prodotti simili skont it-tifsira tal-Artikolu 2(c) tar-Regolament bażiku.

3. IL-PROBABBILTÀ TA' KONTINWAZZJONI TAS-SUSSIDJAR

(32) Skont l-Artikolu 18 tar-Regolament bażiku, u kif iddikjarat fin-Notifika ta' Bidu, il-Kummissjoni eżaminat jekk l-iskadenza tad-dazji eżistenti għandhiex probabbiltà li twassal għal kontinwazzjoni tas-sussidjar.

3.1. In-nuqqas ta' kooperazzjoni u l-użu tal-aħjar fatti disponibbli skont l-Artikolu 28(1) tar-Regolament bażiku

(33) Kif spjegat hawn fuq, il-GTĊ fil-bidu kkoopera mal-Kummissjoni u wieġeb għall-kwestjonarju. Madankollu, minħabba li din it-tweġiba kellha ħafna nuqqasijiet, fit-2 ta' Settembru 2016 intbagħtet ittra ta' nuqqasijiet. Wara li rċieva l-ittra ta' nuqqasijiet, il-GTĊ fit-23 ta' Settembru 2016 informa lill-Kummissjoni dwar id-deċiżjoni tiegħu li ma jibqax jikkoopera. Għalhekk, il-Kummissjoni rċeviet biss ammont limitat ta' informazzjoni mhux ivverifikata mill-GTĊ.

(34) Il-Kummissjoni ma rċeviet l-ebda tweġiba għall-kwestjonarji speċifiċi maħsuba għaċ-China Development Bank, għall-EXIM, għall-Agricultural Bank of China, għas-Sinosure jew għal kwalunkwe istituzzjoni oħra finanzjarja jew tal-assigurazzjoni magħrufa mill-GTĊ li pprovdiet self lill-industrija tal-karta fina miksija.

(35) Il-Kummissjoni infurmat lill-partijiet kollha interessati dwar il-konsegwenzi tan-nuqqas ta' kooperazzjoni u tathom l-opportunità li jikkummentaw. Ma wasal l-ebda kumment f'dan ir-rigward. Il-Kummissjoni, skont l-Artikolu 28 tar-Regolament bażiku, qieset l-użu tal-aħjar fatti disponibbli neċessarji sabiex teżamina l-kontinwazzjoni tal-prattiki ta' sussidjar tar-RPĊ fl-industrija tal-karta.

(36) Rigward l-użu tal-fatti disponibbli, il-Korp tal-Appell fakkar li l-Artiklu 12.7 tal-Ftehim SCM jippermetti l-użu tal-fatti reġistrati biss għas-sostituzzjoni tal-informazzjoni li tista' tkun nieqsa, sabiex jiġi ddeterminat b'mod preċiż is-sussidjar jew id-dannu. Għaldaqstant, il-Korp tal-Appell spjega li “jrid ikun hemm konnessjoni bejn l-“informazzjoni meħtieġa” li hija nieqsa u l-'fatti disponibbli' partikolari li fuqhom tkun ibbażata determinazzjoni skont l-Artikolu 12.7.” Għalhekk, “awtorità li tinvestiga għandha tuża dawk il-“fatti disponibbli” li 'jissostitwixxu b'mod raġonevoli l-informazzjoni li parti interessata naqqset milli tipprovdi', bil-għan li tintlaħaq determinazzjoni preċiża.” Il-Korp tal-Appell spjega wkoll li “l-fatti disponibbli” jirreferu għal dawk il-fatti li huma fil-pussess tal-awtorità li qed tinvestiga u fuq ir-rekords miktubin tagħha. Minħabba li d-determinazzjonijiet skont l-Artikolu 12.7 iridu jsiru fuq il-bażi tal-“fatti disponibbli”, “dawn ma jistgħux isiru fuq il-bażi ta' suppożizzjonijiet mhux fattwali jew spekulazzjoni.” Barra dan, meta jiġi rraġunat u evalwat liema mill-fatti disponibbli jistgħu jissostitwixxu b'mod raġonevoli l-informazzjoni nieqsa, “il-fatti sostanzjati rreġistrati kollha għandhom jiġu kkunsidrati” minn awtorità li tinvestiga. Il-Korp tal-Appell spjega li l-aċċertazzjoni li s-“sostituzzjonijiet raġonevoli għall-”informazzjoni meħtieġa nieqsa tinvolvi proċess ta' raġunament u ta' evalwazzjoni min-naħa tal-awtorità li tinvestiga. Fejn hemm diversi fatti disponibbli lil awtorità li tinvestiga li trid tagħżel minnhom, “jidher li jsegwi b'mod naturali li l-proċess ta' raġunament u ta' evalwazzjoni jkun jinvolvi livell ta' tqabbil” sabiex tintlaħaq determinazzjoni preċiża. L-evalwazzjoni tal-“fatti disponibbli” li hi meħtieġa, u l-forma li din tista' tieħu, jiddependu miċ-ċirkostanzi partikolari ta' każ speċifiku, inklużi n-natura, il-kwalità, u l-ammont ta' evidenza reġistrata u d-determinazzjonijiet partikolari li jridu jsiru. In-natura u l-livell tal-ispjegazzjoni u tal-analiżi meħtieġa bilfors li jvarjaw bejn determinazzjoni u oħra (10).

(37) Għaldaqstant, il-Kummissjoni użat għall-analiżi tagħha l-fatti kollha disponibbli għaliha, b'mod partikolari: (a) it-talba għal rieżami tal-iskadenza skont l-Artikolu 18 tar-Regolament bażiku li jikkonċerna d-dazji antisussidji fuq l-importazzjonijiet ta' Karta Fina Miksija miċ-Ċina, tal-11 ta' Frar 2016; (b) it-tweġiba għall-kwestjonarju antisussidji pprovduta mill-GTĊ fl-24 ta' Ġunju 2016. Minħabba l-fatt li l-GTĊ ma baqax jikkoopera, l-informazzjoni f'din it-tweġiba la ġiet ivverifikata u lanqas kompluta wara l-ittra ta' nuqqasijiet; (c) is-sottomissjoni ppreżentata f'isem il-Ministeru tal-Kummerċ tar-Repubblika tal-Poplu taċ-Ċina fil-qafas ta' din l-investigazzjoni; (d) l-informazzjoni pprovduta mill-GTĊ u mill-produtturi esportaturi fil-kampjun kif ukoll is-sejbiet tal-investigazzjoni oriġinali; u (e) investigazzjonijiet antisussidji preċedenti mwettqa mill-Kummissjoni kontra industriji oħra mħeġġin fir-RPĊ, bħal tal-moduli fotovoltajċi tas-siliċju kristallin, kemm l-investigazzjoni oriġinali (“l-investigazzjoni oriġinali tal-pannelli solari”) (11) kif ukoll ir-rieżami tal-iskadenza (“ir-rieżami tal-iskadenza tal-pannelli solari”) (12), il-prodotti tal-fibri tal-ħġieġ bil-filament (13), il-ħġieġ solari (14) u l-azzar b'kisja organika (15).

3.2. Sussidji u programmi ta' sussidju eżaminati fl-investigazzjoni attwali

(38) Minħabba n-nuqqas ta' kooperazzjoni mill-GTĊ u l-produtturi esportaturi msemmija hawn fuq, il-Kummissjoni ddeċidiet li teżamina jekk kienx hemm kontinwazzjoni tas-sussidjar kif ġej. L-ewwel, il-Kummissjoni eżaminat jekk is-sussidji kkumpensati fl-investigazzjoni oriġinali komplewx jibbenefikaw lill-industrija tal-karta fina miksija. Imbagħad, il-Kummissjoni analizzat jekk l-industrija tal-karta fina miksija bbenefikatx minn sussidji ġodda kif ġie allegat fit-talba (jiġifieri sussidji li ma kinux ikkumpensati fl-investigazzjoni oriġinali). Il-Kummissjoni ddeċidiet li, minħabba s-sejbiet tal-eżistenza tal-kontinwazzjoni tas-sussidjar fir-rigward tal-maġġoranza tas-sussidji kkumpensati fl-investigazzjoni oriġinali kif ukoll ta' sussidji ġodda, ma kien hemm l-ebda ħtieġa li jiġu investigati s-sussidji l-oħra kollha li l-ilmentatur allega li jeżistu. Tabilħaqq, skont l-Artikolu 18 tar-Regolament bażiku, jinħtieġ li l-Kummissjoni teżamina jekk hemmx evidenza ta' kontinwazzjoni tas-sussidjar, irrispettivament mill-ammont tiegħu.

3.3. Is-sussidji kkumpensati fl-investigazzjoni oriġinali

I. Self preferenzjali

(39) Fl-investigazzjoni oriġinali, il-Kummissjoni stabbilixxiet li l-ammont ta' sussidju ad valorem fir-rigward ta' din il-miżura kien ta' 5,37 % għall-APP Group (16) u ta' 1,26 % għaċ-Chenming Group (17).

(a) L-intervent tal-gvern favur l-industrija tal-karta fina miksija

(40) Il-Kummissjoni l-ewwel eżaminat jekk is-self preferenzjali jifformax parti mill-implimentazzjoni tal-ippjanar ċentrali tal-GTĊ, li għandu l-għan li jħeġġeġ l-iżvilupp tal-industrija tal-manifattura tal-karta, bħalma kien il-każ fl-investigazzjoni oriġinali.

(41) L-industrija tal-karta fina miksija li kienet soġġetta għall-investigazzjoni tal-Kummissjoni tikkostitwixxi parti minn kategorija usa' tal-industrija tal-karta, li ssir referenza għaliha wkoll bħala l-industrija tal-manifattura tal-karta. L-applikant allega li l-GTĊ għadu jissussidja l-industrija tal-karta tiegħu u rrefera għal numru ta' dokumenti ta' politika u ppjanar kif ukoll għal leġiżlazzjoni li huma l-bażi għall-kontinwazzjoni tal-appoġġ mill-Istat għall-industrija.

(42) Fl-investigazzjoni oriġinali l-Kummissjoni stabbilixxiet l-eżistenza ta' pjanijiet speċifiċi ta' politika dwar l-industrija tal-karta. Dawn il-pjanijiet stipulaw li l-awtoritajiet tal-gvern jissorveljaw mill-qrib l-andament tal-industrija tal-karta u jimplimentaw politiki speċjali (pereżempju, digrieti ta' implimentazzjoni) biex jintlaħqu l-għanijiet tal-pjanijiet ta' politika. Barra minn hekk, l-investigazzjoni stabbilixxiet ukoll li l-pjanijiet speċifiċi ta' politika jipprovdu self preferenzjali lill-industrija tal-manifattura tal-karta.

(43) Fl-investigazzjoni kurrenti l-Kummissjoni stabbilixxiet li s-suq finanzjarju fir-RPĊ għadu jiġi mfixkel mill-interventi tal-GTĊ. Is-sejbiet tal-investigazzjoni oriġinali bbażati fuq il-pjanijiet tal-gvern fis-seħħ dak iż-żmien huma kkonfermati f'din l-investigazzjoni ta' rieżami tal-iskadenza. Kemm it-Tnax-il Pjan ta' Ħames Snin (18) applikabbli matul il-PIR kif ukoll il-Ħdax-il Pjan ta' Ħames Snin preċedenti għadhom jindikaw l-industrija tal-karta bħala “Industrija mħeġġa”.

(44) It-Tlettax-il Pjan ta' Ħames Snin (2016-2020) jikkonċerna l-perjodu li segwa l-perjodu tal-investigazzjoni tar-rieżami, iżda jikkonferma l-kontinwazzjoni tas-sussidjar anke fil-futur. Tabilħaqq, it-Tlettax-il Pjan ta' Ħames Snin jagħżel l-industrija tal-karta speċifikament bħala “Industrija Mħeġġa”.

(45) Fl-investigazzjoni oriġinali l-Kummissjoni stabbilixxiet b'referenza għad-“Deċiżjoni Nru 40 tal-Kunsill tal-Istat” (19) (“id-Deċiżjoni Nru 40”), li dan l-att hu ordni mill-Kunsill tal-Istat, jiġifieri l-ogħla organu amministrattiv fir-RPĊ, u għalhekk legalment jorbot lill-korpi pubbliċi l-oħra u lill-operaturi ekonomiċi. Jikklassifika s-setturi industrijali fi “Proġetti Mħeġġa, Restrittivi u Eliminati”. Dan l-Att jirrappreżenta dokumenti ta' politika industrijali vinkolanti li turi kif il-GTĊ iżomm politika li ssostni lil gruppi ta' intrapriżi jew ta' industriji, bħalma hi l-industrija tal-karta, ikklassifikata mill-Katalogu tad-Direttorju bħala “Industrija mħeġġa”. Fuq il-bażi tas-sottomissjoni tal-GTĊ f'din l-investigazzjoni, il-Kummissjoni kkonfermat li d-Deċiżjoni Nru 40 għadha fis-seħħ.

(46) Fir-rigward tan-numru ta' industriji elenkati bħala “Mħeġġin”, b'kollox hemm 26 li jirrappreżentaw biss sehem mill-ekonomija Ċiniża. Barra minn hekk, ċerti attivitajiet biss f'dawn is-26 settur għandhom status ta' “mħeġġin”. L-Artikolu 17 tad-Deċiżjoni Nru 40 jistipula wkoll li l-“Proġetti ta' investiment imħeġġin” għandhom jibbenefikaw minn privileġġi u minn inċentivi speċifiċi (appoġġ finanzjarju, eżenzjoni mid-dazju tal-importazzjoni, eżenzjoni mill-VAT, eżenzjoni mit-taxxa). B'referenza għall-“Proġetti Restrittivi u Eliminati”, id-Deċiżjoni Nru 40 tagħti s-setgħa lill-awtoritajiet tal-Istat sabiex jintervjenu direttament biex jirregolaw is-suq. L-Artikoli 18 u 19 jitolbu lill-awtorità relevanti li twaqqaf lill-istituzzjonijiet finanzjarji milli jipprovdu self; dawn jordnaw ukoll lid-dipartiment amministrattiv tal-prezzijiet tal-Istat biex jgħolli l-prezz tal-elettriku u jagħtu struzzjonijiet lill-kumpaniji li jfornu l-elettriku biex iwaqqfu l-elettriku lil dawn il-“Proġetti Restrittivi u Eliminati”. Minn dan ta' hawn fuq hu ovvju li d-Deċiżjoni Nru 40 tipprovdi regoli u istruzzjonijiet vinkolanti lill-istituzzjonijiet u l-entitajiet ekonomiċi kollha fil-forma ta' direttivi dwar il-promozzjoni u l-appoġġ tal-industriji mħeġġin, fosthom l-industrija tal-manifattura tal-karta.

(47) Fl-investigazzjoni kurrenti l-Kummissjoni stabbilixxiet li għadd ta' dokumenti ta' politika jindikaw l-industrija tal-karta b'mod espliċitu bħala “Industrija mħeġġa”. Dan jikkonċerna b'mod partikolari t-Tnax-il Pjan ta' Ħames Snin għall-Industrija tal-Karta. Dan il-pjan hu implimentat mit-Tnax-il Programm ta' Ħames Snin għall-Innovazzjoni Teknoloġija Industrijali maħruġ mill-Ministeru tal-Industrija u t-Teknoloġija tal-Informatika. Il-Programm jirreferi wkoll għall-promozzjoni tar-“ristrutturar industrijali u l-aġġornament (…) tal-industrija tal-karta u l-industriji relatati tagħha”. Bl-istess mod, id-Deċiżjoni Nru 40 imsemmija hawn fuq tindika sostenn għall-iżvilupp u l-modernizzazzjoni tal-industrija tal-karta. Għalhekk, aktar milli dikjarazzjonijiet ġenerali ta' tħeġġiġ, dawn il-pjanijiet ta' politika jidderieġu l-entitajiet biex jikkonformaw mal-objettiv ta' politika pubblika li jiġi sostnut l-iżvilupp tal-industrija tal-karta fina miksija.

(48) Barra dan, il-Politika ta' Żvilupp tal-2007 għall-Industrija tal-Manifattura tal-Karta (“il-Pjan tal-2007 dwar il-Manifattura tal-Karta”) tipprovdi kundizzjonijiet, orjentazzjonijiet u miri speċifiċi għall-industrija tal-manifattura tal-karta. Kif sabet l-investigazzjoni oriġinali, il-Pjan tal-2007 dwar il-Manifattura tal-Karta jiddeskrivi l-istat tal-industrija tal-manifattura tal-karta fiċ-Ċina (pereżempju, in-numru ta' intrapriżi, il-produzzjoni, il-konsum u l-esportazzjonijiet, l-istatistika dwar it-tip ta' materja prima użata). Dan jistabbilixxi l-politiki u l-miri għall-industrija tal-manifattura tal-karta fir-rigward tat-tfassil industrijali, l-użu tal-materja prima, l-użu tat-teknoloġija u t-tagħmir, l-istruttura tal-prodott u l-istruttura organizzazzjonali tal-produtturi tal-manifattura tal-karta. It-test jistabbilixxi wkoll “il-kriterji ta' ammissjoni” tal-industrija, peress li jistipula rekwiżiti speċifiċi tal-proporzjon bejn l-assi u l-passiv għall-industrija tal-manifattura tal-karta, jistipula klassifikazzjonijiet ta' kreditu speċifiċi għall-industrija tal-manifattura tal-karta u miri speċifiċi għall-ekonomiji ta' skala, il-proporzjonijiet tas-sehem mis-suq, il-konsum tal-enerġija u l-ilma li jridu jintlaħqu jew jinkisbu mill-kumpaniji. Il-test jitlob lill-kumpaniji li jifformulaw pjanijiet ta' żvilupp ibbażati fuq il-Pjan tal-2007 dwar il-Manifattura tal-Karta. Jagħti wkoll struzzjonijiet lill-provinċji u lir-reġjuni lokali biex jipparteċipaw fl-implimentazzjoni tal-pjan, filwaqt li kien iddedikat kapitolu sħiħ lill-“Investiment u l-Iffinanzjar” tal-industrija tal-manifattura tal-karta. F'dan ir-rigward, hu pertinenti li jkun innutat li l-Pjan jistqarr biċ-ċar li l-istituzzjonijiet finanzjarji ma għandhomx jipprovdu self lil proġetti li ma jikkonformawx mar-regolamenti. Fi ftit kliem, il-Pjan tal-2007 dwar il-Manifattura tal-Karta hu strument speċifiku tal-istat li għandu l-għan li jirregola l-industrija tal-manifattura tal-karta fiċ-Ċina u jista' jitqies biss bħala għodda obbligatorja tal-politika industrijali li għandha tkun implimentata b'mod konkret mill-partijiet interessati relevanti fiċ-Ċina (l-awtoritajiet statali, l-istituzzjonijiet finanzjarji u l-produtturi). Minħabba li l-industrija tal-karta tibqa' elenkata bħala industrija “Mħeġġa” fit-Tnax u fit-Tlettax-il Pjan ta' Ħames Snin u l-ebda dokument li jsegwi jew jirrevedi l-Pjan tal-2007 dwar il-Manifattura tal-Karta ma kien disponibbli jew seta' jinstab, il-Kummissjoni kkonkludiet li l-Pjan tal-2007 dwar il-Manifattura tal-Karta għadu fis-seħħ.

(49) Barra dan, f'livell ġenerali l-Artikolu 34 tal-Liġi Bankarja Kummerċjali [2015] Nru 34 jistabbilixxi li “Banek kummerċjali għandhom jagħmlu n-negozju ta' self tagħhom konformi mal-ħtiġijiet tal-iżvilupp ekonomiku u soċjali nazzjonali u skont il-gwida tal-politiki nazzjonali tal-Istat”. Dan jindika li s-self riċevut mill-produtturi tal-CFP mill-banek tal-Istat kif ukoll istituzzjonijiet finanzjarji oħra jsir skont id-direttivi u l-objettivi politiċi tal-gvern.

(50) Fl-aħħar nett, il-Kummissjoni fakkret is-sejbiet tagħha fl-investigazzjoni oriġinali li jikkonċernaw ir-rwol tal-Kummissjoni Nazzjonali għall-Iżvilupp u r-Riforma (National Development and Reform Commission, “NDRC”). L-NDRC hi aġenzija tal-Kunsill tal-Istat li tikkordina l-politika makroekonomika u tiġġestixxi l-investimenti tal-Gvern. Il-Kunsill tal-Istat, l-ogħla korp amministrattiv tal-gvern, ħareġ fost affarijiet oħra l-Pjan tal-2007 dwar il-Manifattura tal-Karta, li jrid jiġi segwit mill-NDRC. L-investigazzjoni oriġinali stabbilixxiet ukoll li l-NDRC tiġbor, fuq bażi permanenti, informazzjoni dettaljata mingħand il-kumpaniji. L-eżistenza ta' mekkaniżmu sistematiku biex jiġbor data relatata mal-kumpaniji biex tintuża fil-pjanijiet u fil-proġetti tal-gvern tiżvela li dawn il-pjanijiet u l-proġetti huma kkunsidrati bħala element importanti tal-politika industrijali tal-Istat.

(51) Minn dak imsemmi hawn fuq isegwi li d-deċiżjonijiet meħuda mill-istituzzjonijiet finanzjarji fir-rigward tal-industrija tal-karta (u b'hekk inkluża l-industrija tal-karta fina miksija bħala parti minnha), ikomplu jikkunsidraw il-bżonn li jintlaħqu l-miri ddikjarati tal-pjanijiet ta' politika relevanti.

(52) Fid-dawl ta' dan, il-Kummissjoni stabbilixxiet li l-konnessjoni bejn l-objettivi politiċi speċifiċi kif imnaqqxa f'dawk il-pjanijiet u d-dokumenti u s-sostenn lill-industrija tal-karta fina miksija baqgħu jeżistu matul il-PIR. L-industrija tal-karta fina miksija hija meqjusa bħala industrija prinċipali/strateġika, li l-iżvilupp tagħha hu segwit attivament mill-Istat bħala objettiv ta' ordni pubbliku, inkluż permezz ta' self preferenzjali.

(b) Banek tal-Istat li jaġixxu bħala korpi pubbliċi

(53) Il-Kummissjoni kkonkludiet fl-investigazzjoni oriġinali (20) li s-suq ta' finanzjament fiċ-Ċina kien imfixkel mill-intervent tal-gvern u r-rati tal-imgħax mitluba mill-banek mhux tal-gvern u istituzzjonijiet oħra finanzjarji probabbilment kienu se jkunu allinjati mar-rati tal-gvern. L-investigazzjoni ma kixfet l-ebda element li jikkontradixxi s-sejba msemmija hawn fuq; u l-GTĊ ma pprovda l-ebda evidenza matul din l-investigazzjoni kurrenti li s-sitwazzjoni kienet inbidlet. It-talba kien fiha allegazzjonijiet li l-GTĊ kompla jissussidja l-industrija tal-karta fina miksija tiegħu permezz ta' self preferenzjali skont il-politika. Il-Kummissjoni tfakkar li, skont il-Korp tal-Appell tad-WTO, it-test applikabbli biex jiġi stabbilit jekk impriża tal-Istat hix korp pubbliku hu kif ġej: “Li jgħodd hu jekk entità għandhiex l-awtorità li teżerċita l-funzjonijiet governattivi tagħha, iktar milli kif din tkun inkisbet. Hemm modi differenti ta' kif il-gvern fis-sens ristrett jista' jipprovdi lill-entitajiet b'awtorità. Għaldaqstant, hemm tipi differenti ta' evidenza li jistgħu jkunu rilevanti biex jintwera li entità partikolari ngħatat tali awtorità. Evidenza li entità, fil-fatt, qiegħda teżerċita funzjonijiet governattivi tista' sservi bħala evidenza li hi għandha jew ingħatat awtorità governattiva, b'mod partikolari meta tali evidenza tindika prattika sostnuta u sistematika. Jirriżulta, fil-fehma tagħna, li l-evidenza li gvern jeżerċita kontroll sinifikanti fuq entità u l-aġir tagħha tista' sservi, f'ċerti ċirkostanzi, bħala evidenza li l-entità rilevanti għandha awtorità governattiva u teżerċita tali awtorità fit-twettiq ta' funzjonijiet governattivi. Madankollu, aħna nenfasizzaw li, apparti minn delega espliċita ta' awtorità fi strument legali, l-eżistenza ta' sempliċi rabtiet formali bejn entità u gvern fis-sens dejjaq tal-kelma x'aktarx ma jkunx biżżejjed biex jiġi stabbilit il-pussess neċessarju ta' awtorità governattiva. Għalhekk, pereżempju, is-sempliċi fatt li gvern huwa l-azzjonista maġġoritarju ta' entità ma jurix li l-gvern jeżerċita kontroll sinifikanti fuq l-aġir ta' dik l-entità, u ferm inqas li l-gvern taha awtorità governattiva. Madankollu, f'xi każijiet, meta l-evidenza turi li l-indizji formali tal-kontroll tal-gvern huma diversi, u fejn ikun hemm ukoll evidenza li tali kontroll ikun ġie eżerċitat b'mod sinifikanti, mela tali evidenza tista' tippermetti li ssir inferenza li l-entità kkonċernata qiegħda teżerċita awtorità governattiva.” (21) F'dan il-każ, kif spjegat hawn taħt, il-konklużjoni li l-banek tal-Istat li pprovdew self preferenzjali huma mogħtija l-awtorità li jeżerċitaw funzjonijiet tal-gvern hi bbażata fuq l-aħjar fatti disponibbli relatati mas-sjieda tal-Istat, fuq indikazzjonijiet formali tal-kontroll tal-gvern kif ukoll fuq evidenza li turi li l-GTĊ jkompli jeżerċita kontroll sinifikanti fuq l-imġiba ta' dawk il-banek.

(54) Fuq il-bażi tal-informazzjoni disponibbli, il-Kummissjoni stabbilixxiet li l-maġġoranza tal-banek ewlenin baqgħet tal-Istat. Il-GTĊ ipprovda informazzjoni li tindika li l-GTĊ hu l-azzjonist ta' maġġoranza fl-ikbar erba' banek fir-RPĊ: l-Industrial and Commercial Bank of China (“ICBC”), il-Bank of China (“BOC”), iċ-China Construction Bank (“CCB”) u l-Agricultural Bank of China (“ABC”). Il-GTĊ sostna li kellu inqas minn 50 % tal-ishma fil-Bank of Communications. Il-Kummissjoni stabbilixxiet f'investigazzjonijiet reċenti bħar-rieżami tal-iskadenza tal-pannelli solari li l-Bank of Communications hu kkontrollat mill-Istat bis-saħħa tal-parteċipazzjoni azzjonarja indiretta (22).

(55) Il-Kummissjoni kkonkludiet ukoll fuq l-istess bażi li kien hemm evidenza ta' indikazzjonijiet formali ta' kontroll mill-gvern fil-banek tal-Istat. Pereżempju, fir-rigward tal-EXIM, il-mandat ta' ordni pubbliku tiegħu huwa stabbilit fin-“Notifika tat-Twaqqif tal-Export-Import Bank of China”, maħruġa mill-Kunsill tal-Istat u skont l-Istatut ta' Assoċjazzjoni tal-EXIM. L-Istat, bħala l-azzjonist 100 % tal-EXIM, jikkontrolla l-EXIM billi jinnomina l-Membri tal-Bord tas-Superviżuri tiegħu. Dawk il-membri jirrappreżentaw l-interess tal-Istat, inklużi kunsiderazzjonijiet politiċi waqt il-laqgħat tal-EXIM. Ma jeżisti ebda Bord tad-Diretturi. L-Istat jinnomina direttament il-maniġment tal-EXIM (23). Skont is-sit web tiegħu (24), l-EXIM hu “ddedikat biex isostni l-kummerċ barrani, l-investiment u l-kooperazzjoni ekonomika internazzjonali taċ-Ċina” u “hu impenjat li jsaħħaħ mill-ġdid is-sostenn finanzjarju lis-setturi prinċipali u l-konnessjonijiet dgħajfa fl-Ekonomija Ċiniża biex jiżgura żvilupp ekonomiku u soċjali sostenibbli u b'saħħtu”.

(56) Għalkemm il-GTĊ isostni li l-banek tal-istat mhumiex korpi pubbliċi u li s-suq tar-rati tal-imgħax tas-self u tad-depożitu ġie liberalizzat, m'hemm l-ebda evidenza ta' riforma maġġuri fis-settur bankarju fir-RPĊ li toħloq sistema mmexxija iżjed mis-suq għall-għoti tas-self. Fl-investigazzjonijiet riċenti l-Kummissjoni kkonkludiet bil-kontra (25).

(57) La l-GTĊ fit-tweġiba mhux ivverifikata tiegħu, u lanqas il-banek tal-Istat u istituzzjonijiet finanzjarji oħra li suppost irċevew kwestjonarji ma taw biżżejjed evidenza biex juru li l-kumpaniji huma mogħtija self skont evalwazzjonijiet xierqa tal-klassifikazzjoni tal-kreditu. Għalhekk, il-Kummissjoni m'għandha l-ebda informazzjoni li tikkontradixxi s-sejba preċedenti li l-banek tal-Istat qed isostnu industriji mħeġġin u/jew qed jimplimentaw politiki nazzjonali, kif imsemmi fil-premessi (40) u (52).

(58) Fuq il-bażi ta' dak li ntqal hawn fuq, il-Kummissjoni kkonkludiet li l-objettivi speċifiċi ta' ordni pubbliku kif ipprovduti fil-qafas legali stabbilit hawn fuq qed jiġu implimentati mill-banek tal-Istat fl-eżerċitar tal-funzjonijiet governattivi fir-rigward tal-industrija tal-karta, u biex b'hekk qed jaġixxu bħala korpi pubbliċi skont l-Artikolu 2(b) tar-Regolament bażiku, li għandu jinqara flimkien mal-Artikolu 3(1)(a)(i) tar-Regolament bażiku, u f'konformità mal-każistika rilevanti tad-WTO.

(59) Barra minn hekk, anki li kieku l-banek tal-Istat ma jitqisux bħala korpi pubbliċi, il-Kummissjoni sabet li huma jitqiesu wkoll bħala li huma fdati u mogħtija direzzjonijiet mill-GTĊ sabiex iwettqu funzjonijiet normalment vestiti fil-gvern, skont it-tifsira tal-Artikolu 3 (1)(a)(iv) tar-Regolament bażiku fid-dawl tal-qafas normattiv deskritt qabel fil-premessi (40) u (52). B'hekk, f'kull każ, l-aġir tagħhom jiġi attribwit lill-GTĊ. Għall-istess raġunijiet, is-self mogħti minn istituzzjonijiet finanzjarji oħra lill-kumpaniji fis-settur tal-karta jiġi attribwit lill-GTĊ.

(c) Benefiċċju

(60) Fl-investigazzjoni oriġinali, il-Kummissjoni stabbilixxiet li l-industrija tal-karta bbenefikat minn selfiet preferenzjali. Il-Kummissjoni stabbilixxiet l-ammont tal-benefiċċju bħala d-differenza bejn l-ammont li l-kumpanija tħallas fuq is-self tal-gvern u l-ammont li l-kumpanija tkun se tħallas għal self kummerċjali paragunabbli disponibbli fis-suq. Imbagħad dan l-ammont ġie allokat għall-fatturat totali tal-produtturi esportaturi li kkooperaw. L-ammont tas-sussidju ad valorem stabbilit b'din il-miżura kien 5,37 % għall-APP Group u 1,26 % għall-Chenming Group.

(61) Fl-investigazzjoni kurrenti, il-Kummissjoni, fuq il-bażi tal-informazzjoni disponibbli, ma sabet l-ebda indikazzjoni li ma baqax jingħata s-self preferenzjali lill-produtturi tal-karta fina miksija fir-RPĊ.

(62) Il-Kummissjoni tinnota li l-applikant fit-talba tiegħu u fis-sottomissjonijiet sussegwenti pprovda eżempji ta' selfiet oħrajn riċevut mill-produtturi esportaturi inkluż matul il-PIR, b'mod partikolari: — l-APP Group irċieva miċ-China Development Bank self ta' USD 1,8 biljun f'Ottubru 2013 u ta' USD 1,5 biljun f'Marzu 2015; u — fuq il-bażi tar-Rapporti Annwali tiegħu, il-Chenming Group kellu self totali miftuħ fl-ammonti ta' CNY 1,5 biljun (li l-maġġoranza tagħhom kienet minn banek tal-istat) sal-aħħar tal-2014. Barra minn hekk, fl-2015 Chenming irċieva self kbir fuq perjodu qasir (li jammonta għal iżjed minn RMB 6 biljun) u bonds perpetwi (ta' madwar RMB 2,5 biljun) u l-kumpanija daħlet fi ftehim ta' kooperazzjoni strateġika ta' RMB 20 biljun mal-Bank of China.

(63) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tistabbilixxi li s-self identifikat mill-applikant kien ipprovdut f'kundizzjonijiet normali tas-suq. Madankollu, fuq il-bażi tal-informazzjoni disponibbli, il-Kummissjoni sabet li l-produtturi esportaturi Ċiniżi komplew jibbenefikaw mis-self preferenzjali. Tabilħaqq, l-industrija tal-karta għadha tiġi identifikata bħala “industrija mħeġġa”. Barra minn hekk, f'investigazzjonijiet riċenti l-Kummissjoni stabbilixxiet li s-self preferenzjali għall-industriji mħeġġin kien ipprovdut b'rati tal-imgħax ferm inqas minn dawk li kieku kienu jintalbu fin-nuqqas ta' tfixkil fis-suq finanzjarju, inkluż fin-nuqqas ta' klassifikazzjonijiet tal-kreditu validi (26).

(64) Għalhekk, mingħajr il-ħtieġa li ssir kwantifikazzjoni tal-ammont ta' sussidjar mogħti permezz tas-self preferenzjali, il-Kummissjoni kkonkludiet li l-GTĊ kompla jipprovdi self preferenzjali għal rati tal-imgħax favorevoli b'konformità mal-politika stipulata fil-pjanijiet u d-direttivi speċifiċi li jirreferu għall-industrija tal-karta. It-trasferiment dirett tal-fondi fil-forma ta' self preferenzjali kompla jkun disponibbli għall-kumpaniji fl-industrija tal-karta matul il-PIR.

(d) Speċifiċità

(65) Kif intwera fil-premessi minn (40) sa (52) hawn fuq, diversi dokumenti legali li huma speċifikament immirati għall-kumpaniji fis-settur tal-karta jservu wkoll bħala direzzjoni għall-istituzzjonijiet finanzjarji. Abbażi ta' dawn id-dokumenti, qiegħed jintwera li l-istituzzjonijiet finanzjarji jipprovdu biss self preferenzjali lil għadd limitat ta' industriji/kumpaniji li jikkonformaw mal-politiki rilevanti tal-GTĊ.

(66) Għalhekk, il-Kummissjoni kkonkludiet li s-sussidji fil-forma ta' self preferenzjali mhumiex ġeneralment disponibbli iżda huma speċifiċi skont it-tifsira tal-Artikolu 4(2)(a) tar-Regolament bażiku. Barra minn hekk l-ebda waħda mill-partijiet interessati ma ppreżentat evidenza li tissuġġerixxi li s-self preferenzjali hu bbażat fuq kriterji jew kundizzjonijiet oġġettivi skont l-Artikolu 4(2)(b) tar-Regolament bażiku.

(e) Konklużjoni

(67) Fid-dawl ta' dak imsemmi hawn fuq, il-Kummissjoni kkonkludiet li l-industrija tal-karta fina miksija tkompli tibbenefika mis-sussidji fil-forma ta' self preferenzjali. Fid-dawl tal-eżistenza ta' kontribuzzjoni finanzjarja, ta' benefiċċju għall-produtturi esportaturi u tal-ispeċifiċità, dan is-sussidju għadu jitqies bħala kumpensatorju.

II. Programmi tat-Taxxa fuq l-Introjtu

II.A. Politiki ta' taxxi preferenzjali għal kumpaniji li huma rikonoxxuti bħala intrapriżi ta' teknoloġija avvanzata jew ġdida

(68) Fl-investigazzjoni oriġinali l-Kummissjoni stabbilixxiet li l-ammont ta' sussidju ad valorem fir-rigward ta' dan is-sussidju kien ta' 1,22 % għall-APP Group u ta' 0,58 % għall-Chenming Group.

(69) Din l-iskema tippermetti kumpanija li tapplika b'suċċess għal Ċertifikat ta' Intrapriża ta' Teknoloġija Għolja u Ġdida li tibbenefika minn rata mnaqqsa tat-taxxa fuq l-introjtu ta' 15 %, mqabbla mar-rata normali ta' 25 %.

(a) Bażi Ġuridika

(70) L-iskema hi pprovduta bħala trattament fiskali preferenzjali skont l-Artikolu 28 tal-Liġi dwar it-Taxxa fuq l-Introjtu tal-Intrapriżi tar-RPĊ (nru 63 promulgata fis-16 ta' Marzu 2007) flimkien mal-Miżuri Amministrattivi għad-determinazzjoni tal-Intrapriżi ta' Teknoloġija Avvanzata u Ġdida. In-Notifika tal-Amministrazzjoni tal-Istat tat-Tassazzjoni dwar Kwistjonijiet li jikkonċernaw il-Ħlas tat-Taxxa fuq l-Introjtu tal-Intrapriżi tat-Teknoloġija Għolja u Ġdida (Guo Shui Han [2008] Nru 985) hi marbuta wkoll ma' din l-iskema filwaqt li tipprovdi aktar dettalji dwar l-implimentazzjoni tagħha.

(b) Eliġibbiltà

(71) L-Artikolu 10 tal-Miżuri Amministrattivi għad-determinazzjoni tal-Intrapriżi ta' Teknoloġija Avvanzata u Ġdida jelenka l-kriterji ta' eliġibilità għall-kumpaniji biex jibbenefikaw minn din ir-rata mnaqqsa tat-taxxa fuq l-introjtu. Jekk il-kumpanija tissodisfa l-kundizzjonijiet kollha stabbiliti fl-Artikolu 10, din trid tissottometti applikazzjoni lill-awtoritajiet relevanti skont il-proċedura li hemm fl-Artikolu 11 tal-istess Att.

(c) Implimentazzjoni prattika

(72) Kwalunkwe kumpanija li tagħmel il-ħsieb li tapplika għal din ir-rata mnaqqsa tat-taxxa fuq l-introjtu għandha tagħmel applikazzjoni onlajn mal-Uffiċċju tax-Xjenza u t-Teknoloġija lokali li jagħmel eżami preliminari. Imbagħad, l-Uffiċċju tax-Xjenza u t-Teknoloġija lokali jagħmel rakkomandazzjoni lid-Dipartiment tax-Xjenza u t-Teknoloġija provinċjali. Qabel ma tittieħed kwalunkwe deċiżjoni dwar il-ħruġ taċ-ċertifikat tal-Intrapriża ta' Teknoloġija Għolja u Ġdida, id-Dipartiment imsemmi jista' jiddeċiedi wkoll li jwettaq investigazzjoni direttament fil-bini tal-applikant.

(d) Sejbiet tal-investigazzjoni kurrenti

(73) Kif instab fl-investigazzjoni oriġinali, ir-rata mnaqqsa tat-taxxa fuq l-introjtu għandha titqies bħala sussidju skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku, fil-forma ta' dħul tal-gvern mhux miġbur li jagħti benefiċċju lill-kumpaniji li jirċevuh. Dan is-sussidju jibqa' speċifiku skont it-tifsira tal-Artikolu 4(2)(a) tar-Regolament bażiku, meta jitqies li l-leġiżlazzjoni nnifisha, li skontha topera l-awtorità awtorizzanti, illimitat l-aċċess għal din ir-rata mnaqqsa tat-taxxa fuq l-introjtu lil ċerti intrapriżi u industriji biss li jikklassifikaw bħala mħeġġin, bħalma huma dawk li jappartjenu għall-industrija tal-karta fina miksija.

(74) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika minn din ir-rata mnaqqsa tat-taxxa fuq l-introjtu. Il-Kummissjoni, fuq il-bażi tal-informazzjoni pprovduta mill-applikant fit-talba, kif ukoll fuq il-bażi tal-investigazzjonijiet reċenti (27) u l-informazzjoni disponibbli pubblikament (28), stabbilixxiet li l-industrija tal-karta fina miksija kompliet tibbenefika minn politiki tat-taxxa preferenzjali għall-kumpaniji li huma rikonoxxuti bħala intrapriżi tat-teknoloġija avvanzata jew ġdida (u b'hekk jinkludu l-industrija tal-karta fina miksija).

(75) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tistabbilixxi l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti ta' rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti.

(e) Konklużjoni

(76) Għaldaqstant, il-Kummissjoni kkonkludiet li dan is-sussidju għadu meqjus bħala kumpensatorju.

II.B Politiki ta' taxxi preferenzjali għar-Riċerka u l-Iżvilupp

(77) Il-Kummissjoni fl-investigazzjoni oriġinali stabbilixxiet l-ammont tas-sussidju ad valorem fir-rigward ta' dan it-trattament tat-taxxa preferenzali bħala 0,02 % għall-APP Group u 0,05 % għaċ-Chenming Group.

(78) Il-GTĊ jipprovdi trattament tat-taxxa preferenzjali li jibbenefika lill-kumpaniji kollha li huma rikonoxxuti bħala li jwettqu proġetti ta' Riċerka u Żvilupp (“R&Ż”). Din il-kwalifika tippermetti li l-kumpaniji li jkollhom spejjeż ta' R&Ż biex jiżviluppaw teknoloġiji ġodda, prodotti ġodda u artiġjanat ġdid ikunu jistgħu jpaċu 50 % oħra tal-ispejjeż ta' R&Ż tagħhom kontra l-obbligazzjoni ta' taxxa fuq l-introjtu tagħhom. Anki spejjeż minn assi intanġibbli tar-R&Ż jintitolaw lill-kumpaniji eliġibbli għal tnaqqis ta' 150 % fl-ispejjeż reali mġarrba minn dawn il-kumpaniji.

(a) Bażi Ġuridika

(79) It-trattament ta' taxxa preferenzjali hu pprovdut permezz tal-Artikolu 30(1) tal-Liġi dwar it-Taxxa fuq l-Introjtu tal-Intrapriżi tar-RPĊ (nru 63 promulgata fis-16 ta' Marzu 2007), mill-Artikolu 95 tar-Regolamenti dwar l-Implimentazzjoni tal-Liġi dwar it-Taxxa fuq l-Introjtu tal-Intrapriżi tar-RPĊ, mid-Digriet nru 512 tal-Kunsill tal-Istat tar-RPĊ, promulgat fid-data fis-6 ta' Diċembru 2007 u mill-Gwida għall-Oqsma Ewlenin (in-Notifika Nru 6, 2007).

(b) Eliġibbiltà

(80) Din l-iskema tipprovdi benefiċċju lill-kumpaniji li huma rikonoxxuti li qed iwettqu proġetti tar-R&Ż. Il-proġetti tar-R&Ż biss tal-kumpaniji tas-Setturi tat-Teknoloġija Ġdida u Għolja li qed Jirċievu Appoġġ Primarju mill-Istat u proġetti elenkati fil-Gwida għall-Oqsma Ewlenin tal-Industrijalizzazzjoni tat-Teknoloġija Għolja skont il-Prijorità tal-Iżvilupp attwali promulgat mill-Kummissjoni Nazzjonali dwar l-Iżvilupp u r-Riforma huma eliġibbli għall-iskema.

(c) Implimentazzjoni prattika

(81) Kwalunkwe kumpanija li għandna l-ħsieb li tapplika għal dan it-trattament tat-taxxa preferenzjali għandha bżonn tippreżenta informazzjoni dettaljata dwar il-proġetti tar-R&Ż lill-Uffiċċju tax-Xjenza u t-Teknoloġija lokali. Wara l-eżami, l-uffiċċju tat-taxxa joħroġ l-avviż tal-approvazzjoni. Dan l-ammont soġġett għat-taxxa korporattiva jitnaqqas b'50 % tal-ispejjeż attwali għall-proġetti approvati.

(d) Sejbiet tal-investigazzjoni kurrenti

(82) Kif instab fl-investigazzjoni oriġinali, jinħtieġ li t-trattament tat-taxxa preferenzjali jitqies bħala sussidju skont it-tifsira tal-Artikolu 3(1)(a)(ii) u tal-Artikolu 3(2) tar-Regolament bażiku, fil-forma ta' dħul tal-gvern mhux miġbur li jagħti benefiċċju lill-kumpaniji benefiċjarji. Dan is-sussidju jibqa' speċifiku skont it-tifsira tal-Artikolu 4(2)(a) tar-Regolament bażiku, peress li l-leġiżlazzjoni nnifisha, li skont din topera l-awtorità awtorizzanti, illimitat l-aċċess għal din l-iskema lil ċerti intrapriżi u industriji biss li huma kklassifikati bħala mħeġġin, bħalma huma dawk li jappartjenu għall-industrija tal-karta fina miksija.

(83) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika minn dan it-trattament tat-taxxa preferenzjali. Il-Kummissjoni, fuq il-bażi tal-informazzjoni pprovduta mill-applikant fit-talba, stabbilixxiet li l-industrija tal-karta fina miksija tkompli tibbenefika minn politiki ta' taxxa preferenzali għar-RuŻ matul il-PIR. Tabilħaqq, it-trattament tat-taxxa preferenzjali jkompli jipprovdi benefiċċju lill-kumpaniji li huma rikonoxxuti formalment bħala Intrapriżi tat-Teknoloġija Avvanzata u Ġdida.

(84) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tistabbilixxi l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti tar-rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti.

(e) Konklużjoni

(85) Għaldaqstant, il-Kummissjoni kkonkludiet li dan is-sussidju għadu meqjus bħala kumpensatorju.

II. C Eżenzjoni fuq id-dividendi bejn intrapriżi residenti kkwalifikati

(86) Fl-investigazzjoni oriġinali, il-Kummissjoni stabbilixxiet li l-ammont ta' sussidju ad valorem fir-rigward ta' din l-iskema kien ta' 1,34 % għall-APP Group u ta' 0,21 % għaċ-Chenming Group.

(87) L-eżenzjoni fuq id-dividendi tikkonċerna intrapriżi residenti fir-RPĊ li huma azzjonisti f'intrapriżi residenti oħra fir-RPĊ. Tal-ewwel huma intitolati għal eżenzjoni mit-taxxa fuq l-introjtu minn ċerti dividendi mħallsa minn tal-aħħar.

(a) Bażi Ġuridika

(88) Din l-eżenzjoni fuq id-dividendi hi pprovduta permezz tal-Artikolu 26 tal-Liġi dwar it-Taxxa fuq l-Introjtu tal-Intrapriżi tar-RPĊ u hi spjegata aħjar fl-Artikolu 83 tar-Regolamenti dwar l-Implimentazzjoni tal-Liġi dwar it-Taxxa fuq l-Introjtu tal-Intrapriżi tar-RPĊ, id-Digriet nru 512 tal-Kunsill tal-Istat tar-RPĊ, promulgat fis-6 ta' Diċembru 2007.

(b) Eliġibbiltà

(89) Din l-eżenzjoni fuq id-dividendi tipprovdi benefiċċju lill-kumpaniji residenti kollha li huma azzjonisti f'intrapriżi residenti oħra fiċ-Ċina.

(c) Implimentazzjoni prattika

(90) Il-kumpaniji jistgħu jużaw din l-eżenzjoni fuq id-dividendi direttament permezz tad-dikjarazzjoni tat-taxxa tagħhom.

(d) Sejbiet tal-investigazzjoni kurrenti

(91) Fl-investigazzjoni oriġinali, il-Kummissjoni sabet li jenħtieġ li din l-eżenzjoni fuq id-dividendi titqies bħala sussidju skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku, fil-forma ta' dħul tal-gvern mhux miġbur li jagħti benefiċċju lill-kumpaniji benefiċjarji. Dan is-sussidju jibqa' speċifiku skont it-tifsira tal-Artikolu 4(2)(a) tar-Regolament bażiku, peress li l-leġiżlazzjoni nnifisha, li skont din topera l-awtorità awtorizzanti, illimitat l-aċċess għal din l-iskema lil ċerti intrapriżi residenti fir-RPĊ biss li jirċievu introjtu minn dividendi mingħand intrapriżi residenti oħra fir-RPĊ, għall-kuntrarju ta' dawk l-intrapriżi li jinvestu f'intrapriżi barranin.

(92) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika minn din l-eżenzjoni fuq id-dividendi. Il-Kummissjoni, fuq il-bażi tal-informazzjoni pprovduta mill-applikant fit-talba kif ukoll tal-investigazzjonijiet riċenti, (29) stabbilixxiet li l-industrija tal-karta tkompli tibbenefika mill-eżenzjoni fuq id-dividends.

(93) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkola l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti tar-rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti.

(e) Konklużjoni

(94) Għaldaqstant, il-Kummissjoni kkonkludiet li dan is-sussidju għadu meqjus bħala kumpensatorju.

III Programmi ta' Taxxa Indiretta u ta' Tariffi tal-Importazzjoni

III.A Taxxa fuq il-Valur Miżjud (VAT) u eżenzjonijiet tariffarji fuq tagħmir importat

(95) Fl-investigazzjoni oriġinali, il-Kummissjoni stabbilixxiet li l-ammont ta' sussidju ad valorem fir-rigward ta' din il-miżura kien ta' 1,17 % għall-APP Group u ta' 0,61 % għaċ-Chenming Group.

(96) Din il-miżura tipprovdi benefiċċji fil-forma ta' eżenzjoni tal-VAT u importazzjonijiet ħielsa mid-dazju tal-oġġetti kapitali lill-Intrapriżi b'Investiment Barrani (“FIEs”) jew kumpaniji domestiċi li huma kapaċi jiksbu ċ-Ċertifikat tal-proġetti Mħeġġin mill-Istat maħruġ mill-awtoritajiet Ċiniżi b'konformità mal-leġiżlazzjoni releventi relatata mal-investiment, it-taxxa u d-dwana.

(a) Bażi Ġuridika

(97) L-eżenzjonijiet tal-VAT u tariffarji huma bbażati fuq sett ta' dispożizzjonijiet legali, jiġifieri, iċ-Ċirkolari tal-Kunsill tal-Istat dwar l-Aġġustament dwar il-Politiki Fiskali dwar Tagħmir Importat Nru 37/1997, it-Tħabbira tal-Ministeru tal-Finanzi, tal-Amministrazzjoni Ġenerali tad-Dwana u tal-Amministrazzjoni Statali tat-Tassazzjoni [2008] Nru 43, in-Notifika tal-NDRC dwar kwistjonijiet relevanti li jikkonċernaw l-ittra tal-Amministrazzjoni tal-Konferma dwar Proġetti Domestiċi jew Iffinanzjati mill-Barranin imħeġġin biex jiżviluppaw mill-Istat, Nru 316/2006, datata t-22 ta' Frar 2006 u l-Katalgu dwar l-Oġġetti li ma jistgħux ikunu eżentati mid-dazju tal-importazzjoni għall-FIEs jew għall-intrapriżi domestiċi-2008.

(b) Eliġibbiltà

(98) L-eliġibilità hi limitata għal applikanti, jew FIEs jew intrapriżi domestiċi, li huma kapaċi jiksbu ċ-Ċertifikat tal-proġetti Mħeġġin mill-Istat.

(c) Implimentazzjoni prattika

(99) Skont l-Avviż tal-NDRC dwar il-kwistjonijiet relevanti li jikkonċerna l-ittra tal-Amministrazzjoni tal-Konferma dwar Proġetti Domestiċi jew Iffinanzjati mill-Barranin imħeġġin biex jiżviluppaw mill-Istat, Nru 316/2006, iddatata t-22 ta' Frar 2006, l-Artikolu I.1. proġetti ta' investiment barrani li jikkonformaw “mal-proġetti b'investiment barrani mħeġġin bit-trasferiment tat-teknika fil-‘Katalogu ta' Gwida tal-Industrija b'Investiment Barrani’ u l-‘Katalgu Industrijali għall-Investiment Barrani fir-Reġjun Ċentrali u tal-Punent’ huma eżentati mid-dazji doganali kif ukoll mit-taxxi fuq il-valur miżjud importat, ħlief dawk elenkati fil-katalogu tal-‘Katalogu tal-Komoditajiet Importati Li Ma Jgawdux minn Eżenzjoni mit-Taxxa tal-Proġetti b'Investiment Barrani’”. L-Ittra ta' Konferma tal-Proġetti għal proġetti b'investiment barrani tal-kategorija mħeġġa b'investiment totali ta' USD 30 miljun jew aktar għandha toħroġ mill-NDRC. L-Ittra ta' Konferma tal-Proġetti għal proġetti b'investiment barrani tal-kategorija mħeġġin b'investiment totali ta' anqas minn USD 30 miljun għandha toħroġ mill-kummissjonijiet jew mill-muniċipalitajiet ekonomiċi fuq il-livell provinċjali. Hekk kif jirċievu l-Ittra ta' Konferma tal-Proġetti tal-kategorija mħeġġa, il-kumpaniji jippreżentaw iċ-ċertifikati u dokumenti oħra ta' applikazzjoni lill-awtoritajiet Doganali lokali tagħhom biex ikunu eliġibbli għall-eżenzjoni mid-dazju u l-VAT fuq l-importazzjonijiet tat-tagħmir.

(d) Sejbiet tal-investigazzjoni kurrenti

(100) Fl-investigazzjoni oriġinali, il-Kummissjoni sabet li jenħtieġ li l-eżenzjonijiet mill-VAT u tariffarji jitqiesu bħala sussidju skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku, fil-forma ta' dħul tal-gvern mhux miġbur li jagħti benefiċċju lill-kumpaniji benefiċjarji. Dan is-sussidju jibqa' speċifiku skont it-tifsira tal-Artikolu 4(2)(a) tar-Regolament bażiku, meta jitqies li l-leġiżlazzjoni nnifisha, li skontha topera l-awtorità awtorizzanti, illimitat l-aċċess għal din l-iskema lil ċerti intrapriżi li jinvestu f'kategoriji ta' negozju speċifiċi ddefiniti b'mod eżawrjenti fil-liġi (jiġifieri, il-katalogu li jiggwida l-industriji għall-investiment barrani u l-katalogu tal-industriji, il-prodotti u t-teknoloġiji ewlenin li l-istat bħalissa jħeġġeġ l-iżvilupp tagħhom).

(101) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika minn dawn l-eżenzjoniet tal-VAT u tariffarji. Il-Kummissjoni, fuq il-bażi tal-aħjar fatti disponibbli u b'mod partikolari fuq il-bażi tal-konklużjonijiet tal-Kummissjoni dwar dan is-sussidju f'investigazzjonijiet reċenti (30), stabbilixxiet li l-industrija tal-karta fina miksija għadha tibbenefika minn eżenzjoni mill-VAT u tariffarja fuq tagħmir importat.

(102) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkola l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti tar-rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti.

(e) Konklużjoni

(103) Għaldaqstant, il-Kummissjoni kkonkludiet li dan is-sussidju għadu meqjus bħala kumpensatorju.

III.B Rifużjonijiet tal-VAT fuq tagħmir immanifatturat lokalment

(104) Fl-investigazzjoni oriġinali, il-Kummissjoni stabbilixxiet li l-ammont ta' sussidju ad valorem fir-rigward ta' dan is-sussidju kien ta' 0,03 % għall-APP Group u ta' 0,05 % għaċ-Chenming Group.

(105) Din il-miżura tipprovdi benefiċċji fil-forma ta' rifużjonijiet tal-VAT imħallsa fuq ix-xiri ta' tagħmir prodott domestikament mill-FIEs.

(a) Bażi Ġuridika

(106) Ir-rifużjonijiet tal-VAT hu bbażat fuq sett ta' dispożizzjonijiet legali: — Il-Miżuri Provviżorji għall-Amministrazzjoni tar-Rifużjonijiet tat-Taxxa għal Xiri ta' Tagħmir Manifatturat Domestikamenti mill-FIEs, — Miżuri bi Prova għall-Amministrazzjoni tar-Roħs tat-Taxxa mix-Xiri ta' Tagħmir Manifatturat fiċ-Ċina għal Proġetti b'Investiment Barrani, u — Notifika tal-Ministeru tal-Finanzi u tal-Amministrazzjoni tal-Istat tat-Taxxa fuq il-Kanċellazzjoni tal-Politika tar-Roħs għal Tagħmir Domestiku Mixtri minn Intrapriżi b'Investiment Barrani.

(b) Eliġibbiltà

(107) L-eliġibbiltà hi limitata għall-FIEs li jixtru tagħmir manifatturat domestikament u li jaqgħu taħt il-kategorija mħeġġa.

(c) Implimentazzjoni prattika

(108) Il-programm għandu l-għan li jirrifondi l-VAT imħallsa fuq xiri ta' tagħmir manifatturat domestikament jekk it-tagħmir ma jaqax fil-Katalogu tal-Mhux Eżentabbli u jekk il-valur tat-tagħmir ma jaqbiżx il-limitu ta' investiment totali fuq FIE skont il-“miżuri Amministrattivi bi prova fuq ix-Xiri ta' Tagħmir Manifatturat Domestikament”.

(109) Fl-investigazzjoni oriġinali, il-produtturi kollha li kkooperaw ibbenefikaw minn din il-miżura.

(d) Sejbiet tal-investigazzjoni kurrenti

(110) Fl-investigazzjoni oriġinali, il-Kummissjoni sabet li jenħtieġ li r-rifużjonijiet tal-VAT jitqies bħala sussidju skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku, fil-forma ta' dħul tal-gvern mhux miġbur li jagħti benefiċċju lill-kumpaniji benefiċjarji. Dan is-sussidju għadu speċifiku skont it-tifsira tal-Artikolu 4(4)(b) tar-Regolament bażiku, billi s-sussidju jiddependi fuq l-użu ta' oġġetti domestiċi minflok dawk importati.

(111) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika minn dawn ir-rifużjonijiet tal-VAT u l-eżenzjoniet tariffarji. Il-Kummissjoni, fuq il-bażi tal-investigazzjonijiet riċenti, (31) stabbilixxiet li l-industrija tal-karta fina miksija għadha tibbenefika mir-rifużjonijiet tal-VAT għax-xiri ta' tagħmir manifatturat domestikament.

(112) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkola l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti tar-rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti.

(e) Konklużjoni

(113) Għaldaqstant, il-Kummissjoni kkonkludiet li dan is-sussidju għadu meqjus bħala kumpensatorju.

IV. Programmi ta' Għotjiet

(a) Introduzzjoni

(114) Fl-investigazzjoni oriġinali l-Kummissjoni stabbilixxiet li l-industrija tal-karta fina miksija bbenefikat minn diversi programmi ta' għotja. B'mod partikolari, il-Kummissjoni fl-investigazzjoni oriġinali evalwat ħames programmi rrapportati mill-produtturi esportaturi li kkoperaw u sabet li lkoll huma kumpensatorji. Il-Kummissjoni ħadet nota wkoll ta' sitt programmi oħra rapportati mill-produtturi esportaturi li kkoperaw iżda ma vvalutathomx minħabba l-ammont żgħir ta' benefiċċji involuti.

(b) Sejbiet tal-investigazzjoni kurrenti

(115) Fl-investigazzjoni oriġinali l-Kummissjoni sabet li l-produtturi tal-karta fina miksija bbenefikaw bħala parti mill-pjanijiet tal-GTĊ li jsostnu lill-industrija tal-karta minn diversi għotjiet li jenħtieġ li jitqiesu bħala sussidju skont it-tifsira tal-Artikolu 3(1)(a)(i) u l-Artikolu 3(2) tar-Regolament bażiku fil-forma ta' provvista ta' fondi li tagħti benefiċċju lill-kumpaniji benefiċjarji.

(116) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika minn dawn l-għotjiet. Il-Kummissjoni, fuq il-bażi tal-informazzjoni pprovduta mill-applikant fit-talba kif ukoll tal-investigazzjonijiet riċenti (32), stabbilixxiet li l-industrija tal-karta fina miksija tkompli tibbenefika mill-għotjiet bħala industrija mħeġġa.

(117) Pereżempju, il-Kummissjoni fuq il-bażi tar-Rapport Annwali tal-2015 tagħhom setgħet tistabbilixxi li ċ-Chenming Group irċieva fl-2015 għotjiet tal-gvern li jiswew CNY 245 miljun kif muri fir-Rapport tal-Introjtu. Ammont ieħor ta' CNY 150 miljun kien irrapportat bħala “Fondi speċjali taċ-China Development Bank”, bank li hu tal-Istat. Ma kienet ipprovduta l-ebda disaggregazzjoni oħra rigward in-natura tal-għotjiet riċevuti jew tal-ammonti speċifiċi. Flimkien dawn l-għotjiet jammontaw għal aktar minn 1 % tad-dħul taċ-Chenming Group fl-2015. L-applikant ipprovda wkoll evidenza fit-talba li ċ-Chenming Group irċieva sussidji għall-ħlas ta' servizzi tad-drenaġġ mill-Uffiċċju Finanzjarju tal-Belt ta' Shouguang fl-2014.

(118) Fuq il-bażi ta' dak imsemmi hawn fuq, il-Kummissjoni kkonkludiet li l-GTĊ għadu qed jipprovdi diversi għotjiet lill-industrija tal-karta fina miksija u li l-produtturi tal-karta fina miksija fir-RPĊ għadhom qed jibbenefikaw minn dawn l-għotjiet, mingħajr il-ħtieġa li tikkwantifika bi preċiżjoni l-ammont ta' benefiċċji mogħtija. Dawn l-għotjiet huma meqjusa speċifiċi skont it-tifsira tal-Artikolu 4(2) tar-Regolament bażiku u jidhru wkoll li ngħataw fuq bażi ad hoc.

(c) Konklużjoni

(119) Għaldaqstant, il-Kummissjoni kkonkludiet li dan is-sussidju għadu meqjus bħala kumpensabbli.

V. L-Għoti tal-Oġġetti u s-Servizzi tal-Gvern għal Ħlas mhux Adegwat (“LTAR”)

— Provvista ta' art għal LTAR

(120) Fl-investigazzjoni oriġinali l-Kummissjoni stabbilixxiet, bl-użu tal-parametru referenzjarju tal-prezzijiet tal-art fit-Tajwan, l-ammont tas-sussidju ad valorem fir-rigward ta' din il-miżura ta' 2,81 % għall-APP Group u ta' 0,69 % għaċ-Chenming Group.

(121) Fl-investigazzjoni oriġinali, il-Kummissjoni stabbilixxiet li l-industrija tal-karta fina miksija fir-RPĊ ibbenefikat mill-provvista ta' art u aktar speċifikament mid-drittijiet ta' użu tal-art għal LTAR (Less than Adequate Remuneration — Remunerazzjoni Inqas minn Livell Adegwat).

(a) Bażi Ġuridika u Eliġibilità

(122) L-applikant ipprovda evidenza fit-talba li l-GTĊ kompla jipprovdi drittijiet ta' użu tal-art lill-industrija tal-karta fina miksija għal remunerazzjoni inqas minn livell adegwat. Il-bażi ġuridika għal din l-affermazzjoni hi d-dokumenti li ġejjin, li ġew ipprovduti mill-GTĊ: — il-Liġi dwar il-Proprjetà, — il-Liġi dwar l-Amministrazzjoni tal-Art, — il-Liġi dwar l-Amministrazzjoni tal-Proprjetà Immobbli Urbana, — ir-Regolamenti Interim li Jirrigwardaw l-Għoti u t-Trasferiment tad-Dritt għall-Użu ta' Art tal-Gvern fiż-Żoni Urbani; — ir-Regolament dwar l-Implimentazzjoni tal-Liġi dwar l-Amministrazzjoni tal-Art, u — id-Dispożizzjonijiet dwar l-Għoti tad-Dritt għall-Użu ta' Art tal-Gvern għall-Kostruzzjoni permezz ta' Sejħa għall-Offerti, Irkant u Kwotazzjoni, Nru 39, datati t-28 ta' Settembru 2007.

(123) Il-GTĊ irrifjuta milli jagħti kwalunkwe data dwar il-prezzijiet attwali tad-drittijiet għall-użu tal-art, dwar is-suq tal-art kompetittiv u ordnat li huma jiddikjaraw li ġie stabbilit fiċ-Ċina, kif ukoll dwar il-metodoloġija segwita meta l-Istat jesproprja l-art minn utenti preċedenti.

(b) Implimentazzjoni prattika

(124) Skont l-Artikolu 2 tal-Liġi dwar l-Amministrazzjoni tal-Artijiet, l-artijiet kollha huma proprjetà tal-gvern billi, skont il-kostituzzjoni Ċiniża u d-dispożizzjonijiet legali relevanti, l-artijiet jappartjenu kollettivament għall-Poplu taċ-Ċina. L-ebda art ma tista' tinbiegħ iżda jistgħu jingħataw drittijiet tal-użu tal-art skont il-liġi: l-awtoritajiet Statali jgħadduha permezz ta' sejħa għall-offerti, stima jew irkant.

(c) Sejbiet tal-investigazzjoni

(125) Fl-investigazzjoni oriġinali, il-Kummissjoni sabet li jenħtieġ li l-għoti ta' drittijiet għall-użu tal-art mill-GTĊ jitqies li hu sussidju skont it-tifsira tal-Artikolu 3(1)(a)(iii) u l-Artikolu 3(2) tar-Regolament bażiku fil-forma ta' provvista ta' prodotti li jagħti benefiċċju lill-kumpaniji benefiċjarji.

(126) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma baqgħetx tibbenefika mill-provvista ta' drittijiet għall-użu tal-art. Fuq il-bażi tal-informazzjoni pprovduta mill-applikant fit-talba, kif ukoll mill-investigazzjonijiet reċenti (33) u l-informazzjoni mhux verifikata pprovduta mill-GTĊ fit-tweġiba tiegħu għall-kwestjonarju, il-Kummissjoni stabbilixxiet li l-industrija tal-karta fina miksija kompliet tibbenefika mill-provvista ta' art għal LTAR matul il-PIR. Fuq il-bażi tal-informazzjoni disponibbli, il-Kummissjoni kkonkludiet li r-rati mħallsa għall-użu tal-art komplew jiġu ssussidjati għaliex is-sistema imposta mill-GTĊ ma tosservax il-prinċipji tas-suq. Minħabba li l-industrija tal-karta kompliet tkun “Industrija mħeġġa” taħt it-Tnax-il Pjan ta' Ħames Snin matul il-perjodu tal-investigazzjoni tar-rieżami u għadha “Industrija mħeġġa” taħt it-Tlettax-il Pjan ta' Ħames Snin, il-Kummissjoni, fuq il-bażi tal-informazzjoni disponibbli, stabbilixxiet li l-assenjament preferenzjali tal-art għadu jseħħ. Il-provvista ta' drittijiet għall-użu tal-art mill-GTĊ lill-industrija tal-karta bħala waħda mill-industriji mħeġġin turi li s-sussidju hu speċifiku skont it-tifsira tal-Artikolu 4(2) tar-Regolament bażiku.

(127) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkola l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti tar-rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti.

(d) Konklużjoni

(128) Għaldaqstant, il-Kummissjoni kkonkludiet li dan is-sussidju għadu meqjus bħala kumpensatorju.

3.4. Sussidji ġodda li ma kinux ikkumpensati fl-investigazzjoni oriġinali

(I) Programmi ta' assigurazzjoni tal-esportazzjonijiet għall-industrija tal-karta fina miksija

(a) Bażi Ġuridika

(129) Il-bażijiet ġuridiċi għall-programm huma dawn li ġejjin: — in-Notifika dwar l-Implimentazzjoni tal-Istrateġija ta' Promozzjoni tal-Kummerċ permezz tax-Xjenza u t-Teknoloġija bl-Użu tal-Assigurazzjoni ta' Kreditu għall-Esportazzjoni (Shang Ji Fa [2004] Nru 368) maħruġa b'mod konġunt minn MOFCOM u Sinosure; — id-Direttorju tal-Esportazzjoni ta' Prodotti ta' Teknoloġija Avvanzata u Ġdida Ċiniżi tal-2006; — l-hekk imsejjaħ “Pjan 840” inkluż fin-Notifika mill-Kunsill tal-Istat tas-27 ta' Mejju 2009; — l-hekk imsejjaħ “Pjan 421” inkluż fin-Notifika dwar il-kwistjonijiet biex jiġu implimentati arranġamenti speċjali għall-finanzjament tal-assigurazzjoni fuq l-esportazzjoni ta' settijiet sħaħ kbar ta' tagħmir, maħruġ b'mod konġunt mill-Ministeru tal-Kummerċ u l-Ministeru tal-Finanzi fit-22 ta' Ġunju 2009;

(b) Sinosure hi organu pubbliku

(130) Fuq il-bażi tal-informazzjoni disponibbli lill-Kummissjoni, u fid-dawl tan-nuqqas ta' kooperazzjoni tal-GTĊ u ta' Sinosure, il-Kummissjoni kkonkludiet li Sinosure hi organu pubbliku skont it-tifsira tal-Artikolu 2(b) tar-Regolament bażiku. B'mod partikolari, bħal fil-kuntest tas-self preferenzjali t'hawn fuq, il-konklużjoni li Sinosure hi mogħtija l-awtorità biex teżerċita funzjonijiet governattivi hi bbażata fuq l-aħjar fatti disponibbli relatati mas-sjieda tal-Istat, fuq l-indizji formali tal-kontroll tal-gvern kif ukoll fuq l-evidenza li turi li l-GTĊ jkompli jeżerċita kontroll sinifikanti fuq l-aġir ta' Sinosure.

(131) Kif ikkonfermat fl-investigazzjoni kurrenti fuq il-bażi tal-informazzjoni disponibbli, il-gvern jeżerċita sjieda u kontroll finanzjarju sħaħ fuq Sinosure. Sinosure hi sjieda unika tal-Istat li hija proprjetà 100 % tal-Kunsill tal-Istat. Il-kapital reġistrat ta' RMB 4 biljun ġej mill-fond ta' riskju tal-assigurazzjoni ta' kreditu għall-esportazzjoni f'konformità mal-baġit tal-finanzi tal-Istat. Barra minn hekk, fl-2011 l-Istat injetta RMB 20 biljun permezz taċ-China Investment Corporation, il-fond ta' investimenti sovrani taċ-Ċina (34). L-Istatut ta' Assoċjazzjoni (“AoA”) jiddikjara li d-dipartiment kummerċjali kompetenti tal-kumpanija hu l-Ministeru tal-Finanzi, u jeħtieġ ukoll li Sinosure tissottometti rapporti finanzjarji u kontabilistiċi u r-rapport tal-baġit fiskali lill-Ministeru tal-Finanzi għal analiżi u approvazzjoni.

(132) Fir-rigward tal-kontroll tal-gvern, bħala sjieda unika tal-Istat, Sinosure m'għandhiex Bord tad-Diretturi. Rigward il-Bord tas-Superviżuri, is-superviżuri kollha jinħatru mill-Kunsill tal-Istat u jeżegwixxu dmirijiethom skont ir-“Regolament Interim dwar il-Bord tas-Superviżuri ta' Istituzzjoni Finanzjarja Importanti tal-Istat.” Il-maniġment superjuri ta' Sinosure hu maħtur ukoll mill-gvern. Is-sit web ta' Sinosure (35) juri li l-President ta' Sinosure hu s-Segretarju tal-Kumitat tal-Partit, u l-maġġoranza tal-Maniġment Superjuri hi wkoll Membru tal-Kumitat tal-Partit.

(133) Sinosure ma ppubblikatx ir-Rapport Annwali tagħha għal għadd ta' snin (36), inkluż ir-Rapport Annwali matul il-PIR. Madankollu, ir-Rapport Annwali tagħha tal-2011 (“AR 2011”) juri li Sinosura teżerċizza funzjonijiet u politiki ta' gvern jiġifieri wieħed jista' jikkonkludi li din l-entità hija espressjoni diretta tal-gvern inniffsu. Ir-Rapport Annwali tal-2011 ta' Sinosure fih diversi dikjarazzjonijiet f'dan ir-rigward, jiġifieri: Sinosure “proattivament wetqet funzjoni politika ta' ECA... u kisbet bidu tajjeb fl-ewwel sena tal-perjodu tat-Tnax-il “Pjan ta' Ħames Snin” (p. 4 AR 2011); “it-tkomplija tar-riforma korporattiva saħħet mill-ġdid il-funzjoni politika ta' Sinosure bħala ECA. Il-Konferenza tas-CCCPC dwar l-Ekonomija enfasizzat fuq din il-funzjoni u għamlet rekwiżiti ċari dwar l-assigurazzjoni tal-kreditu, li wittiet it-triq tal-iżvilupp tagħna” (p. 5 AR 2011); “Fis-sena tal-2011, Sinosure implimentat l-istrateġiji, id-deċiżjonijiet u l-arranġamenti tal-Kumitat Ċentrali tas-CPC u tal-Kunsill tal-Istat kif ukoll il-politiki tal-istat dwar id-diplomazija, il-kummerċ barrani, l-industrija u l-finanzi, u wettqet il-funzjoni politika sħiħa tagħha u kisbet żvilupp rapidu” (p. 11 AR 2011); Sinosure eżegwiet kompletament il-politika tal-istat ta' ‘Arranġament Speċjali għal Assigurazzjoni tal-Finanzjament tal-Esportazzjoni għal Tagħmir Komplut Kbir’ u ssodisfat l-obbligi tagħha stabbiliti mill-Istat” (p. 11 AR 2011).

(134) Fir-rieżami tal-iskadenza tal-pannelli solari, instab li r-Rapport Annwali tal-2014 ta' Sinosure kkonferma s-sitwazzjoni deskritta mill-AR 2011, għaliex “Sinosure ma żammitx lura biex tappoġġja l-politiki nazzjonali taċ-Ċina u fittxet li tikseb dan billi tesplora ideat u kunċetti ġodda, ittejjeb il-metodi tax-xogħol, tipperfezzjona l-prodotti u s-servizzi kif ukoll ittejjeb l-effiċjenza fl-eżekuzzjoni tal-funzjoni ta' politika tagħha” jew li għandha rwol bħala “organu li jappoġġja l-politika” (37).

(135) Il-qafas istituzzjonali u dokumenti oħra maħruġa mill-GTĊ li taħthom topera Sinosure jkomplu juru li Sinosure hi mogħtija l-awtorità biex teżegwixxi politiki tal-gvern. In-Notifika dwar l-Implimentazzjoni tal-Istrateġija ta' Promozzjoni tal-Kummerċ permezz tax-Xjenza u t-Teknoloġija bl-Użu tal-Assigurazzjoni ta' Kreditu għall-Esportazzjoni (Shang Ji Fa [2004] Nru 368 tas-26 ta' Lulju 2004) inħarġet b'mod konġunt minn MOFCOM u minn Sinosure fl-2004 u għadha tirregola l-attivitajiet ta' Sinosure. Fost l-għanijiet ta' din in-Notifika hemm il-promozzjoni tal-esportazzjoni ta' teknoloġija avvanzata u ġdida u ta' prodotti b'valur miżjud għoli permezz tal-użu ssoktat tal-assigurazzjoni ta' kreditu għall-esportazzjoni.

(136) Kif stabbilit fil-premessi (40) sa (52) hawn fuq, il-Kummissjoni stabbilixxiet li l-industrija tal-karta fina miksija hi meqjusa mill-GTĊ bħala industrija prinċipali/strateġika, li l-iżvilupp tagħha hu segwit attivament mill-Istat bħala objettiv ta' ordni pubbliku. Hu mfakkar li l-industrija tal-karta hi waħda mis-26 industrija kklassifikati bħala “Mħeġġa”, kif iddikjarat fil-premessa (46) above. Il-Kummissjoni tosserva li l-attività tal-assigurazzjoni ta' kreditu għall-esportazzjoni minn Sinosure hi parti integrali mis-settur finanzjarju usa' fejn hu stabbilit li l-intervent tal-gvern ixekkel u jfixkel direttament l-andament normali tas-suq finanzjarju fir-RPĊ (ara l-premessa (53) hawn fuq).

(137) Il-Kummissjoni taf b'dokumenti oħra li juru li Sinosure twettaq direttament politiki governattivi li, fost l-oħrajn. jibbenefikaw lill-produtturi esportaturi. L-hekk imsejjaħ Pjan 840 hu ddettaljat fl-Avviż mill-Kunsill tal-Istat tas-27 ta' Mejju 2009 (38). Dan l-isem jirreferi għall-użu ta' USD 84 biljun bħala assigurazzjoni tal-esportazzjoni u hu waħda mis-sitt miżuri mnedija mill-Kunsill tal-Istat fl-2009 sabiex jistabbilizza d-domanda għal esportazzjonijiet wara l-kriżi globali u d-domanda ogħla konsegwenti għal assigurazzjoni ta' kreditu għall-esportazzjoni. Is-sitt miżuri jinkludu b'mod partikolari kopertura mtejba tal-assigurazzjoni ta' kreditu għall-esportazzjoni, il-forniment ta' assigurazzjoni tal-kreditu għall-esportazzjoni b'terminu qasir fuq skala ta' USD 84 biljun fl-2009 u tnaqqis tar-rata tal-primjum. Bħala l-unika istituzzjoni tal-politika li tissottoskrivi assigurazzjoni ta' kreditu għall-esportazzjoni, Sinosure hi indikata bħala l-eżekutur tal-pjan. Rigward it-tnaqqis tal-primjum tal-assigurazzjoni, Sinosure kienet meħtieġa tiżgura li r-rata medja tal-assigurazzjoni fit-terminu qasir ta' kreditu għall-esportazzjoni titnaqqas bi 30 % fuq il-bażi tar-rata medja ġenerali fl-2008.

(138) L-hekk imsejjaħ pjan 421 iddaħħal fin-Notifika dwar il-kwistjonijiet biex jiġu implimentati arranġamenti speċjali għall-finanzjament ta' assigurazzjoni fuq l-esportazzjoni ta' settijiet kbar sħaħ ta' tagħmir maħruġa b'mod konġunt mill-Ministeru tal-Kummerċ u l-Ministeru tal-Finanzi fit-22 ta' Ġunju 2009. Din kienet ukoll politika importanti li tappoġġa l-politika “investu barra” taċ-Ċina bħala tweġiba għall-kriżi finanzjarja globali tal-2009 u pprovdiet USD 42,1 biljun f'assigurazzjoni tal-finanzjament biex tappoġġa l-esportazzjoni ta' settijiet sħaħ kbar ta' tagħmir. Sinosure u xi istituzzjonijiet finanzjarji jkunu jimmaniġġaw u jipprovdu l-finanzjament. L-impriżi koperti minn dan id-dokument jistgħu jgawdu l-miżuri finanzjarji preferenzjali, inkluża assigurazzjoni ta' kreditu għall-esportazzjoni. Minħabba n-nuqqas ta' kooperazzjoni tal-GTĊ, il-Kummissjoni ma setgħetx tikseb dettalji addizzjonali dwar l-applikazzjoni ta' din in-notifika. Fin-nuqqas ta' evidenza għall-kuntrarju, il-Kummissjoni qieset li l-industrija tal-karta hi koperta wkoll minn dan id-dokument.

(139) Fuq il-bażi tal-elementi t'hawn fuq, il-Kummissjoni kkonkludiet li Sinosure hi korp pubbliku għaliex din hi mogħtija l-awtorità li teżerċita funzjonijiet governattivi. L-istess konklużjonijiet ntlaħqu f'investigazzjonijiet antisussidji preċedenti li jikkonċernaw l-industriji mħeġġin fit-RPĊ (39).

(140) Peress li Sinosure hi organu pubbliku mogħti l-awtorità mill-gvern u li jeżegwixxi l-liġijiet u l-pjanijiet governattivi, l-għoti tal-assigurazzjoni ta' kreditu għall-esportazzjoni lil produtturi tal-karta fina miksija jikkostitwixxi kontribuzzjoni finanzjarja fil-forma ta' trasferiment potenzjali dirett ta' fondi mill-gvern skont it-tifsira tal-Artikolu 3(1)(a)(i) tar-Regolament bażiku.

(c) Benefiċċju

(141) Fin-nuqqas tal-kooperazzjoni mill-GTĊ u mill-produtturi esportaturi Ċiniżi, il-Kummissjoni ma kellha l-ebda informazzjoni speċifika għall-kumpaniji li fuq il-bażi tagħha setgħet tikkalkola l-ammont tas-sussidju mogħti matul il-PIR. Madankollu, fid-dawl tal-aħħar sejbiet fil-kuntest tal-investigazzjoni kurrenti tar-rieżami tal-iskadenza, il-Kummissjoni ma kkunsidratx bħala neċessarju li tikkalkola dawn l-ammonti. Fi kwalunkwe każ, fuq il-bażi tal-informazzjoni pprovduta fl-ilment kif ukoll tal-investigazzjonijiet riċenti (40), il-Kummissjoni kkonkludiet li jeżisti benefiċċju skont it-tifsira tal-Artikoli 3(2) u 6(c) tar-Regolament bażiku peress li Sinosure tipprovdi assigurazzjoni ta' kreditu għall-esportazzjoni b'termini iktar favorevoli milli l-benefiċjarju ikun jista' jikseb normalment fis-suq, jew li tipprovdi kopertura tal-assigurazzjoni li ma tkunx disponibbli affattu fis-suq.

(142) Tabilħaqq, l-Artikolu 11 tal-Istatut ta' Assoċjazzjoni li kien sottomess fit-tweġiba għall-kwestjonarju tal-GTĊ jipprovdi li l-kumpanija għandha topera f'ekwilibriju. Fi kliem ieħor, permezz tal-istatut, Sinosure ma għandhiex l-għan li tikseb profitt raġonevoli iżda timmira biss sabiex tilħaq ekwilibriju skont il-funzjoni tagħha bħala l-uniku assiguratur uffiċjali tal-kreditu għall-esportazzjoni fir-RPĊ. Kif spjegat hawn fuq, ir-rekords fil-fajl urew li l-ambjent ġuridiku u politiku li fih topera Sinosure jeħtieġ li l-kumpanija tal-istat teżegwixxi l-politiki u l-pjanijiet tal-gvern biex tissodisfa l-mandat tal-ordni pubbliku tagħha. Fost l-“Industriji Mħeġġin” speċifikament appoġġjati mill-Istat, il-produtturi esportaturi tal-karta fina miksija kellhom aċċess sħiħ għall-assigurazzjoni ta' kreditu għall-esportazzjoni pprovduta minn Sinosure b'rati preferenzjali. Għalhekk, Sinosure tipprovdi disponibbiltà bla limitu ta' kopertura tal-assigurazzjoni għas-settur tal-karta u l-primjums tal-assigurazzjoni baxxi li toffri ma jirriflettux ir-riskji attwali mġarrba fl-assigurazzjoni tal-esportazzjonijiet f'dan is-settur.

(143) Barra minn hekk, fir-rieżami tal-iskadenza tal-pannelli solari kien stabbilit li Sinosure ġarrbet telf fl-2015, jiġifieri matul il-perjodu tal-investigazzjoni tar-rieżami tal-investigazzjoni kurrenti (41), u kienet tkun qed tagħmel telf fl-2013 u l-2014 kieku ma kienx irreġistrat ċertu introjtu mhux operattiv (42). Skont dawn l-elementi kollha fir-rekords, diġà jista' jiġi konkluż li r-rati tal-primjums mitluba minn Sinosure għadhom inadegwati biex ikopru l-operazzjonijiet fit-tul tagħha.

(144) Fuq il-bażi ta' dak imsemmi hawn fuq, il-Kummissjoni stabbilixxiet l-eżistenza ta' benefiċċju li ma kienx ikun disponibbli b'mod ieħor għall-industrija tal-karta fina miksija.

(d) Speċifiċità

(145) Is-sussidji huma kontinġenti fuq il-prestazzjoni tal-esportazzjoni skont it-tifsira tal-Artikolu 4(4)(a) tar-Regolament bażiku, u għalhekk huma speċifiċi.

(e) Konklużjoni

(146) Il-Kummissjoni, fuq il-bażi tal-informazzjoni disponibbli, ikkonkludiet li l-produtturi tal-karta fina miksija fir-RPĊ ibbenefikaw mill-assigurazzjoni ta' kreditu għall-esportazzjoni pprovduta minn Sinosure fil-PIR.

II. Rifużjonijiet tal-VAT għal prodotti li għandhom mill-inqas 70 % fibri riċiklati u residwi agrikoli

(a) Bażi Ġuridika

(147) Mill-1 ta' Lulju 2015, l-iskema ta' rifużjoni tal-VAT jew ta' eżenzjoni mill-VAT għas-servizzi ta' produzzjoni u tax-xogħol li jużaw ir-riżorsi b'mod komprensiv hija konsolidata taħt in-“Notifika tal-Ministeru tal-Finanzi u tal-Amministrazzjoni tal-Istat tat-Taxxa għall-Istampar u għall-Ħruġ ta' Katalogu ta' Prodotti u ta' Servizzi tax-Xogħol li Jagħmlu Użu Komprensiv tar-Riżorsi (CaiShui [2015] Nru 78)”. Il-bejgħ domestiku tal-karta fina miksija hu soġġett għal rata tal-VAT ta' 17 %. Skont in-Notifika, il-kumpaniji jirċievu rifużjoni ta' 50 % tal-VAT għall-prodotti li għandhom mill-inqas 70 % fibri reċiklati u residwi agrikoli, bħal fdal tal-qasab taz-zokkor, karta tal-iskart u ħuxlief tal-għelejjel.

(b) Eliġibbiltà

(148) Skont informazzjoni mhux verifikata pprovduta mill-GTĊ, skont in-Notifika msemmija hawn fuq, il-politiki dwar ir-rifużjoni tal-VAT japplikaw għall-bejgħ ta' prodotti, li l-produzzjoni tagħhom użat materjali riċiklati, użati mill-ġdid jew żejda jew enerġija minn produzzjonijiet bħal dawn.

(c) Implimentazzjoni prattika

(149) Skont informazzjoni mhux verifikata pprovduta mill-GTĊ, il-programm huwa amministrat mill-Amministrazzjoni tat-Taxxa tal-Istat tar-Repubblika tal-Poplu taċ-Ċina bl-għajnuna ta' awtoritajiet kompetenti oħrajn, u hu implimentat mill-awtoritajiet tat-taxxa lokali fil-ġurisdizzjonijiet rispettivi tagħhom. L-intrapriżi li japplikaw għal rifużjoni tal-VAT iridu jissottomettu l-applikazzjoni tagħhom bid-dokumenti l-oħra relevanti lill-awtorità tat-taxxa għall-eżaminazzjoni. Wara li l-applikazzjoni tiġi approvata, l-applikant jista' jirċievi l-benefiċċji.

(d) Sejbiet tal-investigazzjoni

(150) Il-Kummissjoni sabet li jenħtieġ li r-rifużjonijiet tal-VAT għall-prodotti li fihom mill-inqas 70 % fibri riċiklati u residwi agrikoli mill-GTĊ jitqies bħala sussidju skont it-tifsira tal-Artikolu 3(1)(a)(ii) u l-Artikolu 3(2) tar-Regolament bażiku, fil-forma ta' dħul tal-gvern mhux miġbur li jagħti benefiċċju lill-kumpaniji benefiċjarji. Fuq il-bażi tal-informazzjoni disponibbli, l-Kummissjoni kkonkludiet ukoll li s-sussidju kien speċifiku skont l-Artikolu 4(2) tar-Regolament bażiku.

(151) La l-GTĊ u lanqas il-produtturi esportaturi ma pprovdew evidenza li tissuġġerixxi li l-industrija tal-karta fina miksija ma bbenefikatx minn dan ir-rifużjonijiet tal-VAT, kif allegat mill-ilment. Tabilħaqq, in-Notifika msemmija fil-premessa (147) above issemmi speċifikament il-karta bħala prodotti li jużaw riżorsi bħall-fdal tal-qasab taz-zokkor, il-karta tal-iskart u l-ħuxlief tal-għelejjel, u ssostni li l-produtturi jridu jikkonformaw mar-regolamenti tekniċi speċifiċi għall-industrija tal-polpa u tal-karta. Fuq il-bażi ta' dak imsemmi hawn fuq, il-Kummissjoni kkonkludiet li l-GTĊ ipprovda sussidji fil-forma ta' rifużjonijiet tal-VAT għal prodotti li għandhom mill-inqas 70 % fibri riċiklati u residwi agrikoli lill-industrija tal-karta fina miksija u li l-produtturi tal-karta fina miksija fir-RPĊ ibbenefikaw minn dan ir-roħs matul il-PIR.

(e) Konklużjoni

(152) Fuq il-bażi tal-informazzjoni disponibbli, il-Kummissjoni kkonkludiet li l-produtturi tal-karta fina miksija fir-RPĊ ibbenefikaw minn dan is-sussidju fil-PIR.

3.5. Konklużjoni ġenerali dwar il-kontinwazzjoni ta' sussidju

(153) Fuq il-bażi ta' dak imsemmi hawn fuq, il-Kummissjoni kkonkludiet li l-produtturi tal-karta fina miksija fir-RPĊ komplew jibbenefikaw minn sussidji kumpensatorji fil-PIR.

3.6. Żviluppi tal-importazzjonijiet jekk il-miżuri jiġu revokati

— Il-kapaċità ta' produzzjoni u l-kapaċità żejda fir-RPĊ

(154) Minħabba n-nuqqas ta' kooperazzjoni, il-kapaċità tal-produzzjoni u l-produzzjoni żejda fir-RPĊ kienu stabbiliti fuq il-bażi tal-fatti disponibbli u b'mod partikolari fuq l-informazzjoni pprovduta mill-applikant, li kienet tinkludi data minn fornitur indipendenti ta' informazzjoni tal-intelligence dwar l-industrija, b'konformità mal-Artikolu 28 tar-Regolament bażiku.

(155) Il-kapaċità tal-produzzjoni tal-karta miksija ħielsa mill-injam fir-RPĊ kienet ta' 7 629 000 tunnellata fil-perjodu tal-investigazzjoni tar-rieżami (43), li 40 % minnhom hi l-produzzjoni tal-karta fina miksija (44). Il-produzzjoni totali ħielsa mill-injam miksija fir-RPĊ kellha utilizzazzjoni tal-kapaċità ta' 85 % (45) matul il-perjodu tal-investigazzjoni tar-rieżami li rriżulta f'kapaċità żejda ta' 1 167 000 tunnellata, jiġifieri 32 % tal-konsum totali tal-karta fina miksija fl-Unjoni. Bis-suppożizzjoni li 40 % biss ta' din il-kapaċità tintuża għall-karta fina miksija, il-kapaċità żejda Ċiniża tal-prodott ikkonċernat instabet li hija madwar 13 % tal-konsum totali tal-Unjoni.

(156) Barra dan, il-Kummissjoni sabet li huwa sempliċi għall-produtturi biex ibiddlu l-produzzjoni ta' prodotti oħra miksija ħielsa mill-injam għall-prodott ikkonċernat (46). Jekk il-produtturi Ċiniżi jibdlu għall-karta fina miksija, dan jirriżulta f'żieda ta' 3 877 000 tunnellata f'kapaċità tal-produzzjoni, li hi iżjed minn 100 % tal-konsum totali fl-Unjoni (stabbilit għal 3 589 694 tunnellata).

(157) Anke jekk il-livell tal-kapaċità żejda tal-karta miksija ħielsa mill-injam hi mistennija li tonqos ftit b'4 %, id-domanda domestika Ċiniża hi mistennija li tonqos b'iktar minn 10 % sal-2021 (47).

(158) Fuq il-bażi ta' dak imsemmi hawn fuq, il-Kummissjoni kkonkludiet li l-produtturi esportaturi Ċiniżi għandhom kapaċità żejda sinifikanti li jistgħu jużaw biex jipproduċu l-karta fina miksija biex jesportawha lejn is-suq tal-Unjoni jekk il-miżuri jiġu revokati. Il-Kummissjoni sabet ukoll li dan il-potenzjal ta' esportazzjoni jista' jiżdied bħala riżultat tat-tnaqqis mistenni fid-domanda domestika fir-RPĊ.

3.7. L-attraenza tas-suq tal-Unjoni

(159) L-investigazzjoni wriet li d-domanda tal-Unjoni għall-karta fina miksija baqgħet waħda sostanzjali. Għalkemm il-konsum tal-Unjoni naqas matul il-perjodu kkunsidrat, is-suq tal-Unjoni jibqa' l-ikbar suq fid-dinja, li jammonta għal 25 % — 30 % tad-domanda globali.

(160) Fuq il-bażi tal-fatti disponibbli, il-prezzijiet tal-esportazzjoni Ċiniżi lill-pajjiżi terzi viċin tal-Unjoni kienu bħala medja 7 % inqas mill-prezzijiet fl-Unjoni matul il-perjodu tal-investigazzjoni tar-rieżami. Differenza fil-prezz bħal din hija sinifikanti minħabba l-fatt li s-suq għall-karta fina miksija hu kompetittiv u sensittiv ħafna għall-prezzijiet.

(161) Barra dan, hu previst li d-domanda domestika fir-RPĊ se tonqos, li jissuġġerixxi inċentiv qawwi għall-produtturi Ċiniżi biex isibu swieq alternattivi biex jassorbu l-kapaċità żejda Ċiniża. Is-suq tal-Istati Uniti, suq ieħor importanti għall-karta fina miksija, jibqa' mhux attraenti għar-RPĊ, minħabba li l-Istati Uniti għandu miżuri tal-antidumping u kompensatorji kontra r-RPĊ għall-prodott ikkonċernat.

(162) F'dan ir-rigward, il-Gvern tar-RPĊ isostni li l-livell baxx tal-importazzjonijiet mir-RPĊ wera li s-suq tal-Unjoni ma kienx attraenti affattu għall-produtturi esportaturi Ċiniżi. Sostna wkoll li skont l-istatistika tal-esportazzjonijiet Ċiniżi, ir-RPĊ fl-2015 esportat iżjed karta fina miksija lejn tliet pajjiżi oħra (l-Indja, il-Ġappun, it-Tajlandja) u lejn pajjiżi Ewropej mhux tal-Unjoni, li juri li dawn il-pajjiżi, fejn ma hemm l-ebda miżuri ta' difiża tal-kummerċ fis-seħħ, kienu iżjed attraenti. Il-Gvern tar-RPĊ sostna wkoll li r-RPĊ fil-preżent hi parti għal 14-il FTA ma' sħab kummerċjali differenti u li qed tinnegozja saħansitra iżjed ftehimiet. Dan iwassal għal iżjed esportazzjonijiet tal-karta fina miksija lejn il-pajjiżi sħab ikkonċernati.

(163) Rigward l-effett tal-FTAs, l-affermazzjoni saret fir-rigward tal-prodotti Ċiniżi b'mod ġenerali u ma kienx fiha kwalunkwe prova rigward il-prodott ikkonċernat. Din l-affermazzjoni tqieset wiesgħa wisq u li kienet nieqsa minn evidenza sostantiva. Fi kwalunkwe każ, kif spjegat fil-premessa (166) hawn taħt, l-informazzjoni disponibbli lill-Kummissjoni tindika l-kuntrarju.

(164) L-esportazzjonijiet Ċiniżi tal-karta fina miksija lejn l-Unjoni waqgħu għal kważi żero wara l-impożizzjoni tal-miżuri oriġinali fl-2010, li jissuġġerixxi li kienu dawn il-miżuri li għamlu s-suq tal-Unjoni mhux attraenti għall-esportazzjonijiet Ċiniżi. It-tneħħija tal-miżuri terġa' tagħmel is-suq tal-Unjoni attraenti. Għaldaqstant dawn l-affermazzjonijiet ġew miċħuda.

(165) L-APP Group irrikonoxxa li s-Suq Ewropew hu tradizzjonalment suq importanti għall-karta fina miksija, iżda stqarr li l-importanza tiegħu kienet qed tonqos minħabba t-tnaqqis kostanti fid-domanda, filwaqt li, fl-istess ħin, id-domanda f'pajjiżi oħra baqgħet stabbli jew żdiedet matul l-aħħar snin. Dan stqarr ukoll li n-nuqqas ta' attraenza tas-suq tal-Unjoni kien muri mit-tnaqqis fl-importazzjonijiet minn pajjiżi oħra sa mill-impożizzjoni tal-miżuri u mil-livell għoli tal-esportazzjonijiet tal-karta fina miksija prodotta mill-industrija tal-Unjoni.

(166) Minkejja t-tnaqqis fil-konsum tal-karta fina miksija fl-Unjoni, is-suq tal-Unjoni baqa' l-ikbar suq tal-karta fina miksija fid-dinja. L-informazzjoni fil-fajl tissuġġerixxi li s-suq tal-Unjoni se jibqa' l-ikbar suq fid-dinja għall-karta fina miksija mill-inqas fil-futur qarib (48). Fuq il-bażi tal-fatti disponibbli fil-fajl, id-domanda għall-karta fina miksija hi prevista li se tonqos fir-RPĊ u żieda potenzjali, jekk ikun hemm, fi swieq oħra ma tkunx biżżejjed biex tnaqqas l-attraenza tas-suq tal-Unjoni minħabba li dawn huma żgħar meta mqabblin mas-suq tal-Unjoni. Matul il-perjodu ta' investigazzjoni tal-investigazzjoni oriġinali, il-volum u s-sehem mis-suq tal-importazzjonijiet fl-Unjoni minn pajjiżi minbarra r-RPĊ kienu tabilħaqq ikbar milli matul il-perjodu kkunsidrat tal-investigazzjoni kurrenti. Madankollu, l-importazzjonijiet minn pajjiżi terzi tal-karta fina miksija matul il-perjodu ta' investigazzjoni kienu l-aktar importazzjonijiet tal-karta fina miksija mill-Iżvizzera fejn wieħed mill-produtturi tal-Unjoni kien sid kumpanija li tipproduċi l-karta fina miksija. L-investigazzjoni kurrenti stabbilixxiet li dan il-produttur waqqaf il-produzzjoni tal-karta fina miksija fl-2011, u għalhekk bħala konsegwenza l-importazzjonijiet mill-Iżvizzera kważi sparixxew. Għalhekk, it-tnaqqis fl-importazzjonijiet minn pajjiżi terzi m'għandux x'jaqsam ma' kwalunkwe nuqqas ta' attraenza allegata tas-suq tal-Unjoni u l-istqarrija ġiet miċħuda.

(167) Barra minn hekk, il-livell relattivament għoli tal-esportazzjonijiet tal-industrija tal-Unjoni ma jfixkilx il-konklużjoni li s-suq tal-Unjoni hu attraenti għaliex, għall-maġġoranza tal-perjodu kkunsidrat, il-prezzijiet medji miksubin barra mill-Unjoni, fejn l-industrija tal-Unjoni kellha tikkompeti mal-esportazzjonijiet sussidjari tal-karta fina miksija mir-RPĊ, kienu inqas mill-prezzijiet medji miksubin fl-Unjoni. Għaldaqstant id-dikjarazzjoni ġiet miċħuda.

(168) Minħabba l-kunsiderazzjonijiet imsemmija hawn fuq, il-Kummissjoni kkonkludiet li, jekk il-miżuri jiġu revokati, aktarx li l-esportazzjonijiet mir-RPĊ jiġu diretti lejn is-suq tal-Unjoni.

3.8. Konklużjoni dwar il-probabbiltà ta' kontinwazzjoni tas-sussidjar

(169) Fuq il-bażi tal-aħjar fatti disponibbli, il-Kummissjoni kkonkludiet li kien hemm biżżejjed evidenza li s-sussidjar tal-industrija tal-karta fina miksija fir-RPĊ kompla matul il-perjodu kkunsidrat u aktarx li jkompli fil-futur.

(170) Is-sussidjar tal-industrija tal-karta fina miksija ppermetta l-produtturi Ċiniżi jżommu l-kapaċitajiet tal-produzzjoni tagħhom fil-livell li jaqbeż sew id-domanda domestika, minkejja s-swieq li qed jiċkienu, fiċ-Ċina u madwar id-dinja.

(171) Għalhekk, il-Kummissjoni sabet li t-tħassir tal-miżuri kumpensatorji aktarx li jirriżulta f'ritorn ta' volumi sinifikanti ta' importazzjonijiet sussidjati tal-prodott ikkonċernat fis-suq tal-Unjoni. Diversi programmi ta' sussidju komplew jiġu offruti mill-GTĊ lill-industrija tal-karta fina miksija u l-Kummissjoni kellha biżżejjed evidenza li turi li l-industrija tal-karta fina miksija bbenefikat minn numru tagħhom matul il-PIR.

4. PROBABBILTÀ TAR-RIKORRENZA TAD-DANNU

4.1. Id-definizzjoni tal-industrija tal-Unjoni u tal-produzzjoni tal-Unjoni

(172) Matul il-perjodu tal-investigazzjoni tar-rieżami, il-prodott simili kien manifatturat minn 10 produtturi magħrufin, li wħud minnhom huma gruppi li għandhom diversi impjanti li jipproduċu l-karta. Dawn jikkostitwixxu l-“industrija tal-Unjoni” skont it-tifsira tal-Artikolu 9(1) tar-Regolament bażiku.

(173) Il-produzzjoni totali tal-Unjoni kienet stabbilita għal madwar 4 606 000 tunnellata matul il-perjodu tal-investigazzjoni tar-rieżami. Il-kumpaniji li appoġġjaw it-talba għal rieżami kienu jirrappreżentaw iżjed minn 70 % tal-produzzjoni totali tal-Unjoni fil-perjodu tal-investigazzjoni tar-rieżami. Kif indikat fil-premessa (18), il-produtturi tal-Unjoni magħżula fil-kampjun rrappreżentaw aktar minn 30 % tal-produzzjoni totali tal-Unjoni tal-prodott simili.

(174) Id-data makroekonomika pprovduta mill-applikant kienet ipprovduta minn Euro-Graph (49) u din ġiet ivverifikata kif xieraq.

4.2. Il-konsum fl-Unjoni

(175) Il-Kummissjoni stabbilixxiet il-konsum tal-Unjoni billi kkalkulat flimkien il-volum tal-bejgħ tal-industrija tal-Unjoni fis-suq tal-Unjoni u l-importazzjonijiet minn pajjiżi terzi fuq il-bażi tad-database tal-Artikolu 14(6).

(176) Il-konsum tal-Unjoni żviluppa kif ġej: Tabella 1 Il-konsum tal-Unjoni 2012 2013 2014 PIR Konsum totali tal-Unjoni (tunnellati) 3 972 818 3 643 010 3 626 277 3 589 694 Index (2012 = 100) 100 92 91 90 Sors: Euro-Graph u d-database tal-Artikolu 14(6).

(177) Matul il-perjodu kkunsidrat, il-konsum tal-Unjoni naqas b'10 %. Dan naqas bi 8 % fl-2013, meta mqabbel mal-2012 u kompla jonqos b'pass aktar bil-mod. Il-konsum tal-Unjoni stmat matul il-perjodu tal-investigazzjoni tar-rieżami kien 21 % aktar baxx minn dak li nstab matul il-perjodu ta' investigazzjoni fl-investigazzjoni oriġinali (4 572 057 tunnellata). It-tnaqqis fil-konsum jirrifletti t-tnaqqis fid-domanda għall-karta grafika b'mod ġenerali, li hu l-aktar ir-riżultat tat-tkabbir rapidu fil-midja diġitali, li qed tissostitwixxi l-midja stampata tradizzjonali.

4.3. Importazzjonijiet mill-pajjiż ikkonċernat

4.3.1. Il-volum u s-sehem mis-suq tal-importazzjonijiet mill-pajjiż ikkonċernat

(178) L-importazzjonijiet mir-RPĊ lejn l-Unjoni żviluppaw kif ġej: Tabella 2 Il-volum tal-importazzjoni u s-sehem mis-suq 2012 2013 2014 PIR Volum ta' importazzjonijiet mill-pajjiż ikkonċernat (tunnellati) 701 905 452 389 Indiċi (2012 = 100) 100 129 64 55 Sehem mis-suq (%) 0,02 0,02 0,01 0,01 Indiċi (2012 = 100) 100 141 71 61 Sors: Database tal-Artikolu 14(6).

(179) Matul il-perjodu kkunsidrat il-volum tal-importazzjonijiet fl-Unjoni mir-RPĊ kien negliġibbli.

4.3.2. Il-prezzijiet tal-importazzjonijiet mill-pajjiż ikkonċernat u t-twaqqigħ tal-prezzijiet

(180) Minħabba l-volum negliġibbli tal-importazzjonijiet tal-karta fina miksija mir-RPĊ lejn l-Unjoni, il-fatt li dawn kienu jirrappreżentaw inqas minn 0,5 % tal-importazzjonijiet totali taħt il-kodiċi NM rilevanti kemm fl-istatistiki tal-Eurostat kif ukoll fl-istatistiki uffiċjali tar-RPĊ dwar l-esportazzjonijiet, u n-nuqqas ta' affidabbiltà tal-prezzijiet ta' dan il-ftit bejgħ, ma kienx possibbli li jintużaw l-istatistiki tal-Unjoni dwar l-importazzjonijiet biex tinħareġ xi konklużjoni rigward il-prezzijiet tal-importazzjonijiet mir-RPĊ. Il-Kummissjoni kkonkludiet li jenħtieġ li, minflok, tintuża d-data rigward il-bejgħ tal-karta fina miksija mir-RPĊ lil pajjiżi oħra bħala approssimazzjoni biex jiġi stabbilit kemm kien ikun it-twaqqigħ tal-prezzijiet kieku l-kumpaniji Ċiniżi biegħu b'dawn il-prezzijiet lill-Unjoni.

(181) Il-Kummissjoni ddeterminat il-livell ta' twaqqigħ tal-prezzijiet teoriku matul il-perjodu tal-investigazzjoni tar-rieżami billi qabblet il-prezz tal-bejgħ medju ponderat tal-industrija tal-Unjoni mitlub lill-klijenti indipendenti fis-suq tal-Unjoni, aġġustat għal livell mill-fabbrika, u l-prezz medju ponderat tal-esportazzjonijiet Ċiniżi fil-pajjiżi li jinsabu viċin tal-Unjoni, aġġustat biex jinkiseb il-livell tal-valur CIF tal-Unjoni u biex tieħu kont ta' kostijiet ta' importazzjoni. Minħabba n-nuqqas ta' kooperazzjoni mill-produtturi esportaturi Ċiniżi, il-prezzijiet tal-esportazzjoni Ċiniżi lil pajjiżi oħra ġew ibbażati fuq il-fatti disponibbli skont l-Artikolu 28 tar-Regolament bażiku. Sabiex jiġi stabbilit il-prezz tal-esportazzjoni ġew ikkonsultati diversi sorsi ta' informazzjoni. Instab li l-aktar bażi xierqa kienu l-fatturi mill-produtturi esportaturi Ċiniżi lill-pajjiżi terzi li jinsabu viċin tal-Unjoni, jiġifieri l-Eġittu, ir-Russja u t-Turkija, li ġew ipprovduti mill-applikant, ikkalkolati fuq bażi medja ponderata. Il-paragun tal-prezzijiet wera li kieku matul il-perjodu tal-investigazzjoni tar-rieżami l-esportaturi Ċiniżi kellhom ibigħu b'dawn il-prezzijiet lill-Unjoni, dawn iwaqqgħu il-prezzijiet tal-industrija tal-Unjoni b'5,4 %.

4.4. Importazzjonijiet minn pajjiżi terzi oħrajn

(182) It-tabella li ġejja turi l-iżvilupp tal-importazzjonijiet lejn l-Unjoni minn pajjiżi terzi minbarra r-RPĊ matul il-perjodu meqjus f'termini ta' volum u ta' sehem mis-suq, kif ukoll il-prezz medju ta' dawn l-importazzjonijiet. It-tabella hija bbażata fuq id-data mid-database tal-Artikolu 14(6). Tabella 3 Importazzjonijiet minn pajjiżi terzi 2012 2013 2014 PIR Il-volum (f'tunnellati) 35 864 29 264 50 958 45 282 Indiċi (2012 = 100) 100 82 142 126 Sehem mis-suq (%) 0,9 0,8 1,4 1,3 Prezz medju (EUR/tunnellata) 952 964 827 889 Indiċi (2012 = 100) 100 101 87 93 Sors: Database tal-Artikolu 14(6).

(183) Il-volum totali tal-importazzjonijiet fl-Unjoni minn pajjiżi minbarra r-RPĊ kien żgħir matul il-perjodu sħiħ ikkunsidrat u s-sehem mis-suq totali tagħhom varja madwar 1 %. Il-prezzijiet medji ta' dawn l-importazzjonijiet kienu ogħla mill-prezzijiet medji tal-industrija tal-Unjoni. Matul il-perjodu tal-investigazzjoni tar-rieżami, l-ebda wieħed mill-pajjiżi terzi ma kellu sehem mis-suq ogħla minn 0,4 % b'mod individwali.

4.5. Is-sitwazzjoni ekonomika tal-industrija tal-Unjoni

4.5.1. Rimarki ġenerali

(184) Skont l-Artikolu 8(4) tar-Regolament bażiku, il-Kummissjoni eżaminat l-indikaturi ekonomiċi kollha li għandhom x'jaqsmu mal-istat tal-industrija tal-Unjoni matul il-perjodu kkunsidrat. Kif imsemmi fil-premessa (18), ittieħed kampjun għall-industrija tal-Unjoni.

(185) Għad-determinazzjoni tad-dannu, il-Kummissjoni għamlet distinzjoni bejn l-indikaturi makroekonomiċi u mikroekonomiċi tad-dannu. Il-Kummissjoni evalwat l-indikaturi makroekonomiċi relatati mal-industrija kollha tal-Unjoni fuq il-bażi tal-informazzjoni pprovduta mill-applikant fit-talba għal rieżami. Il-Kummissjoni evalwat l-indikaturi mikroekonomiċi li jirrigwardaw biss il-kumpaniji inklużi fil-kampjun abbażi tad-data vverifikata inkluża fit-tweġibiet għall-kwestjonarji. Iż-żewġ settijiet ta' data nstabu li kienu rappreżentattivi tas-sitwazzjoni ekonomika tal-industrija tal-Unjoni.

(186) L-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, is-sehem mis-suq, it-tkabbir, l-impjiegi, il-produttività, id-daqs tal-ammont tas-sussidju, u l-irkupru minn sussidjar preċedenti.

(187) L-indikaturi mikroekonomiċi huma: il-prezzijiet medji ta' unità, il-kost ta' unità, il-kostijiet lavorattivi, l-inventarji, il-profittabilità, il-fluss tal-flus, l-investimenti, ir-redditu fuq l-investiment, u l-kapaċità li jiġi ġġenerat il-kapital.

4.5.2. L-indikaturi makroekonomiċi

4.5.2.1. Il-produzzjoni, il-kapaċità tal-produzzjoni u l-użu tal-kapaċità

(188) Matul il-perjodu kkunsidrat, il-produzzjoni, il-kapaċità tal-produzzjoni u l-użu tal-kapaċità totali tal-Unjoni żviluppaw kif ġej: Tabella 4 Produzzjoni, kapaċità tal-produzzjoni u użu tal-kapaċità 2012 2013 2014 PIR Volum tal-produzzjoni (tunnellati) 5 211 487 4 833 511 4 737 310 4 606 000 Indiċi (2012 = 100) 100 93 91 88 Kapaċità tal-produzzjoni (tunnellati) 5 889 216 5 636 892 5 380 258 4 988 000 Indiċi (2012 = 100) 100 96 91 85 Użu tal-kapaċità (%) 88,5 85,7 88 92,3 Indiċi (2012 = 100) 100 97 100 104 Sors: Euro-Graph

(189)